title: Vakuutuskuntoutus

text: Vakuutuskuntoutus VKK:n saamien kuntoutustoimeksiantojen määrä on viime vuosina vakiintunut hieman yli 1 000:een, joista noin 70 prosenttia on uusia. Samanaikaisesti on vireillä hieman alle 2000 ohjelmaa. Vuoden 2006 kuntoutustoimenpiteistä tutkimuksia oli 879, toimintakykyä koskevia suosituksia 233 ja ammatillisen kuntoutuksen suosituksia (pääasiassa ammatillista koulutusta ja työkokeilua) 821.


title: Vakuutuskuntoutus

text: Vuoden 2004 loppuun saakka tapaturma- ja liikennevakuutettujen hoidosta kunnallisissa sairaanhoitolaitoksissa on noudattanut asiakasmaksulain yleisiä periaatteita ja vakuutusyhtiölle on aiheutunut vain asiakasmaksun suuruinen korvausvastuu. Vuodesta 1993 on vuosittaisten päätösten perusteella vakuutusyhtiöiltä peritty yhteinen korvaus julkisessa terveydenhuollossa toteutetusta hoidosta. Vuodelle 2004 tehdyn päätöksen mukaisesti vakuutuslaitoksilta 51 600 000 euroa, josta tapaturmavakuutuslaitosten osuus oli 27 100 000 euroa, liikennevakuutusyhtiöiden 21 700 000 ja maatalousyrittäjien vakuutuslaitoksen 2 800 000 euroa. Maksu suoritettiin Kelalle.


title: Vakuutuskuntoutus

text: Vuoden 2005 alusta tuli voimaan lainsäädäntö, joka velvoittaa liikenne- ja tapaturmanvakuutuslaitokset korvaamaan tapaturmapotilaiden hoidosta aiheutuvat todelliset kustannukset (kuntakustannukset) kunnalliselle palvelun tuottajille. Uusi säädös koskee 1.1.2005 ja sen jälkeen sattuneita tapaturmia. Tämä täyskustannusvastuu koskee vakuutuskuntoutuksen ohella myös vammaisten työtoimintaa (suojatyö) ja kuntouttavaa työtoimintaa


title: Vakuutuskuntoutus

text: Hallituksen esityksessä uudistuksen tavoitteeksi esitetään työtapaturma- ja liikennevahinkopotilaiden nopeampaa hoitoon pääsyä ja työelämään paluuta. Vakuutusyhtiöille tuli muutoksen myötä oikeus vaikuttaa vakuutetun hoitopaikan valintaan. Yhtiöillä ei kuitenkaan ole velvollisuutta hoidon järjestämiseen. Vakuutuslaitokset voivat periaatteessa kilpailuttaa hoitolaitoksia. Vakuutuslaitoksen antaman maksusitoumuksen uskotaan nopeuttavan hoitoon pääsyä. Muutos vaikuttaa myös suosivan yksityisten terveyspalvelujen käyttöä.


title: Kanadan Grand Prix 2001

text: Kanadan Grand Prix 2001 oli Formula 1 -sarjan osakilpailu, joka ajettiin 10. kesäkuuta 2001 Circuit Gilles-Villeneuvella Kanadassa. Kilpailun voitti Williamsilla ajanut Ralf Schumacher, jolle voitto oli kauden toinen. Schumacher ajoi myös kilpailun nopeimman kierroksen ajalla 1.17,205 (kierroksella 50). Ralfin isoveli, Michael, sijoittui toiseksi.


title: Espoon seurakuntayhtymä

text: Espoon seurakuntayhtymään kuuluvat Espoon tuomiokirkkoseurakunta, Espoonlahden, Olarin, Tapiolan ja Leppävaaran seurakunnat sekä Esbo svenska församling.


title: Espoon seurakuntayhtymä

text: Espoon seurakuntayhtymä on Suomen toiseksi suurin. Sen seurakunnissa on 168 027 jäsentä, mikä on kaupungin koko väkiluvusta noin 60,1 prosenttia. Työntekijöitä seurakunnissa ja seurakuntayhtymän virastossa on yhteensä yli 600.


title: Espoon seurakuntayhtymä

text: Espoon seurakuntayhtymä julkaisee viikoittain ilmestyvää Kirkko ja kaupunki-lehteä, joka jaetaan osoitteellisena kaikkiin Espoon seurakuntien jäsentalouksiin.


title: Espoon seurakuntayhtymä

text: Olarin seurakunnassa 15 prosenttia äänioikeutetuista kävi äänestämässä vuoden 2010 seurakuntavaaleissa. Vuoden 2014 vaaleissa luku aleni 12,6 prosenttiin äänioikeutetuista.


title: Juho Keski-Pukkila

text: Juho Jaakko Keski-Pukkila eli Pukkilan Jaska tai Oskarin Jaska (1885 Kauhajoki – 1. elokuuta 1923 Kauhajoki) oli Kauhajoella, Etelä-Pohjanmaalla elänyt puukkojunkkari, joka syyllistyi ilkivaltaan, varkauksiin ja luultavasti myös henkirikoksiin. Hänet on usein sekoitettu 1831 syntyneeseen kauhavalaiseen puukkojunkkariin Jaakko Pukkilaaan, jolla oli sama kutsumanimi "Pukkilan Jaska".


title: Juho Keski-Pukkila

text: Pukkilan Jaska oli kotoisin Kauhajoen Pukkilankylän Keski-Pukkilan talosta. Hänen isänsä Oskari Keski-Pukkila oli ollut vankilassa laittomasta viinan myynnistä ja pahoinpitelyistä. Jaska oli talon vanhin poika, ja hänkin syyllistyi jo varhain ilkivaltaan ja rikoksiin. Hän joutui ensimmäisen kerran käräjille vuonna 1900 yhdessä isänsä kanssa joutuen tuomituksi kasvatuslaitokseen. Isää syytettiin tällöin pahoinpitelystä ja kotirauhan rikkomisesta ja Jaskaa osallisuudesta samaan rikokseen. Jaskan epäiltiin myös jo pikkupoikana tappaneen nelivuotiaan siskonsa Sigrid Justinan, kun tämän huivi oli takertunut tahkon akseliin ja Jaska oli pyörittänyt tahkoa, niin että sisko oli tukehtunut.


title: Juho Keski-Pukkila

text: Vuonna 1907 Pukkilan Jaska sai vajaan seitsemän vuoden vankeustuomion pienistä varkauksista ja ilkivallasta; hän oli varastanut muun muassa polkupyörän, vaatteita sekä eräältä juopuneelta isännältä häissä rahaa ja taskukellon. Pukkila oli myös terrorisoinut kotikyläänsä ajelemalla humalassa reellä pitkin kylänraittia ja ammuskelemalla rakennusten seiniin revolverillaan. Hän harjoitti viinan salamyyntiä ja kävi häissä kuokkavieraana tappelemassa ja riehumassa.


title: Juho Keski-Pukkila

text: Kuudentena heinäkuuta 1915 löytyi Kauhajoesta lakanoihin kääritty ja köytetty nuorehkon tuntemattoman miehen ruumis. Epäilykset kohdistuivat heti Pukkilan Jaskaan, sillä edellisenä talvena oli Keski-Pukkilan talossa ollut jotain hälinää ja talon lattioilta oli pesty useampaan kertaan joka paikassa ollutta verta. Asiasta järjestettiin poliisitutkinta, ja lähitalojen asukkaita samoin kuin Keski-Pukkilan talonväkeä kuulusteltiin. Koska todistajien kertomukset olivat keskenään ristiriitaisia, tapauksen tutkinta lopetettiin vuonna 1916. Myöskään ruumista ei onnistuttu varmasti tunnistamaan.


title: Juho Keski-Pukkila

text: Pukkila lähti luultavasti heti murhajutun tutkimusten päätyttyä 1916 Yhdysvaltoihin, missä hän meni naimisiin vuonna 1918. Hän palasi yksin ilman vaimoaan muutamaa vuotta ennen kuolemaansa Suomeen ja ehti vielä toimia Kauhajoella autonkuljettajana jonkin aikaa. Pukkilan Jaska kuoli keuhkotautiin 37-vuotiaana elokuun alussa 1923.


title: Puolisuljetut pelit

text: Puolisuljetut pelit ovat avauksia, joissa valkea pelaa siirron 1.d4, mutta musta ei siirtoa ...d5. Puolisuljetut pelit erotetaan suljetuista juuri mustan vastauksen perusteella. Puolisuljettujen pelien tärkein alaluokka on intialaiset puolustukset, joita luonnehtivat siirrot 1.d4 Rf6. Muita merkittäviä avauksia ovat hollantilainen puolustus ja Benoni-puolustus.


title: Luettelo Sveitsin rautatieyhtiöistä

text: Tämä sivu on yhteenveto Sveitsin rautatieyhtiöistä, sekä rataverkon omistajista että liikenteenharjoittajista (operaattoreista). Luettelo perustuu liikenneministeriön (Bundesamt für Verkehr, BAV) toimijaluetteloon


title: Luettelo Sveitsin rautatieyhtiöistä

text: sekä Sveitsin rautatiekartastoon . Listassa on esitetty vuoden 2010 lopulla toimivat rautatieyhtiöt, joilla on verkkotoimilupa (Eisenbahndinfrastrukturkonzession, 63 kpl) tai henkilöliikenteen kuljetustoimilupa (Personenbeförderungskonzession, 58 kpl). Luettelossa on vain osa tavaraliikenneoperaattoreista.


title: Luettelo Sveitsin rautatieyhtiöistä

text: Yhtiön nimestä on esitetty virallinen nimi, joka löytyy oikeusministeriön (Bundesamt für Justiz) kaupparekisteristä . Nimi on yleensä esitetty vain yhdellä kielellä, vaikka yhtiöllä olisi eri kielisiä nimiä. Rautatie- tai junayhtiön nimen virallinen lyhenne löytyy liikenneministeriön sivuilta. Yhtiön internet-sivulinkki on ensisijaisesti englanninkieliselle sivulle.


title: Luettelo Sveitsin rautatieyhtiöistä

text: Listassa on sekä kapearaiteiset että normaalilevyiset rautatiet. Myös museoratoja ja raitioteitä on mukana. Funikulaareja ei ole tässä listassa.


title: Euroopan Grand Prix 2001

text: Euroopan Grand Prix 2001 oli Formula 1 -sarjan osakilpailu, joka ajettiin 24. kesäkuuta 2001 Nürburgringilla Saksassa. Kilpailun voitti Ferrarilla ajanut Michael Schumacher, jolle voitto oli kauden viides. Ensimmäistä kertaa kilpailun nopeimman kierroksen ajoi Juan Pablo Montoya – 1.18,354 (kierroksella 27).


title: Ilkka Korhonen

text:
Ilkka Korhonen on näyttelijä, ohjaaja, dramaturgi ja ilmaisutaidon kouluttaja.
Hän on työskennellyt mm. Ahaa Teatterissa, Kemin kaupunginteatterissa, Mikkelin teatterissa, sekä vierailijana Tampereen teatterissa.
Teatterityön lisäksi Korhonen on esiintynyt televisiosarjoissa, joista tunnetuin rooli lienee Maalaiskomedia-sarjan Varma Kylmälehto.


title: Ilkka Korhonen

text: Maalaiskomediat:


title: Edwin McMillan

text: Edwin Mattison McMillan (18. syyskuuta 1907, Redondo Beach, Kalifornia – 7. syyskuuta 1991, El Cerrito, Contra Costa, Kalifornia) oli yhdysvaltalainen kemisti, joka sai Nobelin kemianpalkinnon vuonna 1951 transuraanien kemian havainnoista. Hän jakoi palkinnon Glenn Theodore Seaborgin kanssa.


title: Edwin McMillan

text: McMillan opiskeli California Institute of Technologyssa Linus Paulingin johdolla ja valmistui maisteriksi vuonna 1929. Tohtorin arvon hän sai vuonna 1932.


title: Edwin McMillan

text: McMillan liittyi Ernest Orlando Lawrencen johtamaan tutkimusryhmään ja vuodesta 1934 hän työskenteli Lawrence Berkeley National Laboratory-laboratoriossa, kun se perustettiin. McMillan löysi hapen isotoopin O-15 yhdessä Stanley Livingstonin kanssa ja berylliumin isotoopin Be-10 yhdessä Samuel Rubenin kanssa.


title: Edwin McMillan

text: Vuonna 1940 hän ja Philip H. Abelson valmistivat neptuniumia uraanin isotoopista U-239 syklotronilla. Toisen maailmansodan aikana McMillan kehitteli tutkia MIT:ssä ja ydinaseita Los Alamosissa.


title: Edwin McMillan

text: Toisen maailmansodan jälkeen McMillan kehitteli synkrotronin ideaa. McMillan toimi Yhdysvaltain kansallisen tiedeakatemian puheenjohtajana 1968–1971.


title: Intermission (Dion albumi)

text: Intermission on Dion julkaisema livealbumi vuonna 1986. Albumi äänitettiin vuoden 1985 Amerikan kiertueella.


title: Pihtsusköngäs

text: Pihtsusköngäs (tai Pitsusköngäs, pohjoissaameksi Bihčosgorži) on 17 metriä korkea vesiputous Pihtsusjoessa Käsivarren Lapissa, Enontekiön kunnassa. Se sijaitsee Kalottireitin varressa noin 45 kilometrin päässä Kilpisjärveltä. Pihtsusköngäs on Suomen korkein yhtenäinen vesiputous.


title: Ranskan Grand Prix 2001

text: Ranskan Grand Prix 2001 oli Formula 1 -kauden 10. osakilpailu, joka ajettiin 1. heinäkuuta 2001 Circuit de Nevers Magny-Coursilla Ranskassa. Kilpailun voitti Ferrarilla ajanut Michael Schumacher, jolle voitto oli kauden kuudes ja uran 50:s. Kilpailun nopeimman kierroksen ajoi David Coulthard – 1.16,088 (kierroksella 53).


title: Ranskan Grand Prix 2001

text: Ralf Schumacher saavutti ensimmäisen paalupaikkansa ajalla 1.12,989.


title: Intialaiset puolustukset

text: Intialaiset puolustukset ovat avauksia, jotka syntyvät, kun musta vastaa valkean 1.d4 siirtoon siirrolla 1...Rf6. Intialaisissa puolustuksissa musta antaa valkean miehittää keskustan ahdistellakseen ja heikentääkseen sitä myöhemmin. Vaikka valkea saa sotilaiden etenemisestä tilaetua, ovat sotilaat lukkiutuneet paikalleen ja joutuvat helposti hyökkäyksen kohteeksi. Intialaiset puolustukset ovat suhteellisen uusia ja nykyään hyvin suosittuja vastauksia valkean 1.d4-siirtoon.Benoni-puolustus on myös tavallaan intialainen puolustus.


title: Epicor Software Corporation

text: Epicor Software Corporation (NASDAQ: EPIC) on alkujaan vuonna 1972 perustettu yhdysvaltalainen ohjelmistotoimittaja, joka tarjoaa ohjelmistoratkaisuja teollisen valmistuksen, jakelun, vähittäiskaupan ja palvelujen aloille. Epicor tarjoaa integroituja ratkaisuja toiminnanohjaukseen (ERP), asiakkuudenhallintaan (CRM), toimitusketjun hallintaan (SCM) ja palvelujen hallintaan (PSA) yli 20 000:lle asiakkaalle, 150:ssä eri maassa.


title: Epicor Software Corporation

text: Vuoden 2016 jälkimmäisellä puoliskolla Epicor siirtyi pörssinoteeratun sijoitusyhtiö KKR & Co. L.P.:n hallintaan, jonka jälkeen Epicorin omien osakkeiden noteeraus loppui.


title: Epicor Software Corporation

text: Yhtiön kasvu:


title: Epicor Software Corporation

text: 2006 Epicor oli päässyt Fortunen TOP 100:n nopeimmin kasvavien yritysten listalle. 2007 Epicor pääsi Business 2.0 lehden "100 nopeimmin kasvavaa teknologiayritystä" -listalle.


title: Epicor Software Corporation

text: Suomessa Epicoria edustaa sen tytäryhtiö Epicor Software Finland Oy. Vuonna 1991 perustettu yritys toimi aiemmin nimellä Scala Business Solutions Finland Oy.


title: Maurice Druon

text: Maurice Druon (23. huhtikuuta 1918 Pariisi, Ranska – 14. huhtikuuta 2009) oli ranskalainen kirjailija, joka osallistui aktiivisesti Ranskan vastarintaliikkeen toimintaan. Hän toimi myöhemmin Ranskan kulttuuriministerinä Pierre Messmerin hallituksessa ja sittemmin Ranskan akatemiassa, jonka pitkäaikainen pääsihteeri hän oli.


title: Maurice Druon

text: Maurice Druon vietti varhaislapsuutensa pienessä normandialaisessa Croix-Saint-Leufroyn kaupungissa. Siellä hän tutustui Pierre Thureau-Danginiin, jonka isä oli Ranskan akatemian pääsihteeri Paul Thureau-Dangin. Hän suoritti lukion Vanvesin kaupungissa. Jo 18-vuotiaana lukiolaisena hän aloitti kirjoittamisen kirjallisiin lehtiin ja jatkoi sitä opiskellessaan Pariisin yliopistossa ja sittemmin École libre des sciences politiquessa (1937–1939).


title: Maurice Druon

text: Hän oli asevelvollisena Saumurin ratsuväkikoulussa vuonna 1940 ja osallistui toisen maailmansodan taisteluihin. Aselevon jälkeen hän jäi vapaalle alueelle eli Vichyn hallituksen valvomalle osalle Ranskaa. Siellä esitettiin hänen ensimmäinen näytelmänsä "Mégarée". Hän siirtyi kuitenkin vastarintaliikkeen riveihin ja pakeni Ranskasta Espanjan ja Portugalin kautta liittyäkseen vapaan Ranskan Lontoossa oleviin joukkoihin.


title: Maurice Druon

text: Vuodesta 1946 lähtien hän omistautui täysin kirjalliselle toiminnalle ja sai romaanistaan "Les Grandes Familles" arvostetun Goncourt-kirjallisuuspalkinnon vuonna 1948. Lisäksi hän sai useita arvostettuja kirjallisuuspalkintoja joko yksittäisistä teoksistaan tai koko tuotannostaan. Hänen valittiin 8. joulukuuta 1966 Ranskan akatemian jäseneksi tuolille 30 edesmenneen kirjailija ja historioitsija Georges Duhamelin tilalle. Kirkkaimpana tähtenä Druonin tuotannossa loistaa seitsemän osaa käsittävä teossarja "Les Rois maudits", joka kertoo keskiajan viimeisten Kapetingi-sukuisten kuninkaiden ajasta ja tapahtumista. Kirjasarjasta tehtiin TV-sarja vuonna 1983.


title: Maurice Druon

text: Druon oli poliittiselta suuntaukseltaan aina historiallinen gaullisti, ja hän oli koko sotien jälkeisen ajan voimakkaasti sitoutunut poliitikko. Hänen nimitettiin Ranskan kulttuuriministeriksi Pierre Messmerin hallitukseen vuosiksi 1973–1974. Ministeriaikanaan hän osallistui poliittiseen keskusteluun vaatimalla valtionavun poistamista poliittisesti eriäviä mielipiteitä esittäviltä teattereilta. Tämä toteamus aiheutti Ranskassa valtavan julkisen keskustelun. Hänen kulttuuripolitiikkaansa voidaan pitää perinteisenä ja tyypillisenä konservatiivisena politiikkana.


title: Maurice Druon

text: Druon toimi Ranskan akatemian pääsihteerinä vuodesta 1985 lähtien, ja hän päätti luopua tehtävästä Hélène Carrère d'Encaussen hyväksi. Akateemikkona hän kannatti ranskan kielen hyvin hidasta kehitystä ja muuttumista, jopa hitaampaa kuin itse yhteiskunnassa tapahtuva muutos. Hän suhtautui erityisen vihamielisesti sanojen feminisaatioon. Lisäksi hän suututti quebeciläiset ranskaa puhuvat näkemyksillään heidän kielestään ja kielenkäytöstään.


title: Richard Howard

text: Richard Howard (s. 13. lokakuuta 1929) on yhdysvaltalainen runoilija ja kielenkääntäjä (ranska–englanti). Hän syntyi Clevelandissa ja valmistui Columbian yliopistosta, jossa on itse myöhemmin opettanut. Hän asuu New Yorkissa.


title: Richard Howard

text: Howard opiskeli ranskalaista kirjallisuutta Pariisin yliopistossa vuosina 1952–1953 ja aloitti sen jälkeen työn leksikografina. Hän alkoi menestyä runoilijana 1960-luvulla ja voitti vuonna 1969 Pulitzer-palkinnon teoksellaan "Untitled Subjects".


title: Richard Howard

text: Howardille on myönnetty Frost-mitali vuonna 2004; hänet on lisäksi palkittu kääntäjänä "PEN/Book-of-the-Month Club Translation Prizellä" ja Yhdysvaltain kirjapalkinnolla. Hän on ollut Yhdysvaltain Taiteiden ja kirjallisuuden akatemian jäsenenä vuodesta 1983.


title: Toimitusketjujen ja logistiikan hallintajärjestelmä

text: Toimitusketjun hallinta (Supply Chain Management, SCM) tarkoittaa tavaroiden toimituksen ja palveluketjun optimointia. Kaikkien toimitusketjun osapuolien; toimittajien, jakelijoiden, alihankkijoiden ym. liikekumppaneiden yhdistämistä ja koko ketjun tehokasta hallinnointia. Tavoitteena on lisätä kaikkien jäsenten välistä kommunikointia ja siten alentaa kustannuksia, lisätä myyntiä ja tehostaa asiakaspalvelua.


text: Toimitusketjun hallinta tarkoittaa vuorovaikutussuhteiden hallintaa toimittajien ja asiakkaiden kanssa, tavoitteena saavuttaa lisäarvoa asiakkaalle minimoiden koko toimitusketjulle syntyvät kustannukset.


text: Markkinoinnin johtamisen näkökulmasta toimittajasuhteiden johtaminen tähtää taloudellisesti tehokkaaseen tuotanto- ja muiden resurssien hankintaan asiakkaiden arvontuotannon näkökulmasta optimaalisen tarjooman kehittämiseksi ja tuottamiseksi.


title: Leanid Karnijenka

text: Leanid Karnijenka (, s. 20. elokuuta 1987) on valkovenäläinen entinen maastohiihtäjä ja MM-mitalisti.


title: Leanid Karnijenka

text: Karnijenka voitti yllättäen hopeaa MM-kisoissa 2007 fiaskoksi muuttuneessa 15 kilometrin vapaan hiihtotavan kilpailussa. Kilpailussa alkupään hiihtäjät pääsivät aloittamaan kilpailun sateettomissa oloissa, kunnes 50:nnen lähtijän kohdalla alkoi rankka lumisade ja ennakkosuosikit joutuivat hiihtämään sakeassa lumisateessa. Viidentoista parhaan hiihtäjän lista oli hyvinkin yllätyksellinen. Ennen MM-kisoja Karnijenka ei ollut edes debytoinut maailmancupissa.


title: Leanid Karnijenka

text: Karnijenka lopetti uransa vain 23-vuotiaana vuonna 2010.


title: Mbandaka

text: Mbandaka on kaupunki Kongon demokraattisessa tasavallassa Kongo-joen varrella lähellä sen ja Tshuapa-joen yhtymäkohtaa. Kaupunki tunnettiin aiemmin nimillä Coquilhatville ja Coquilhatstad. Mbandaka on Equateur-maakunnan pääkaupunki. Vuonna 2004 kaupungissa oli vajaat 263 000 asukasta..


title: Mbandaka

text: Mbandakassa on lentokenttä ja kaupungista on laivayhteys Kinshasaan ja Boendeen.


title: Mbandaka

text: Kaupungin perusti vuonna 1883 Henry Morton Stanley, joka antoi sille nimeksi Equateur (päiväntasaaja). Itse asiassa kaupungintalo sijaitsee 6,6 kilometriä päiväntasaajan pohjoispuolella. Stanley asetti suuren kiven merkiksi joen rannalle kaupunkiin siihen paikkaan, jossa hän uskoi päiväntasaajan kulkevan. Kivi on samalla paikalla tänäkin päivänä.


title: Mbandaka

text: Vuonna 1886 alkoi siirtomaakausi ja belgialaiset antoivat kaupungille nimen Coquilhatville. Maan uusi itsenäinen hallitus vaihtoi vuonna 1966 kaupungin nimen Mbandakaksi huomattavan paikallisen johtajan kunniaksi. Se oli tuolloin vastikään muodostetun Cuvette-Centralen maakunnan pääkaupunki.


title: Mbandaka

text: Mbandaka on kansainvälisen avustusohjelman Habitat for Humanity Internationalin kotipaikka. Ohjelman perustaja Millard Fuller toimi lähetyssaarnaajana Mbandakassa 1973–1976. Asuntorakentamisesta, jonka Fuller aloitti kaupungissa 1973, tuli avustusohjelman ensimmäinen projekti, kun Fuller perusti ohjelman palattuaan Yhdysvaltoihin.


title: Mbandaka

text: Sotavuodet ja huono hoito ovat saaneet kaupungin infrastruktuurin huonoon kuntoon, sillä laajoilla alueilla kaupungissa ei ole sähköä eikä juoksevaa vettä. Useimmat kadut ovat hiekkapintaisia teitä. Paljon ihmisiä, erityisesti hutupakolaisia, naisia ja lapsia surmattiin Kongon sisällissodan aikana.


title: Mbandaka

text: Mbandakassa asuu paljon mongo-heimoon kuuluvia ihmisiä, vaikka kaupungin asukkaina on moneen muuhunkin etniseen ryhmään kuuluvia. Tärkeimmät Mbandakassa puhutut kielet ovat lingala, ranska ja mongo. Katolilaisella lähetysasemalla sijaitsee suuri, Keski-Afrikan historiaa tutkiva keskus.


title: Mbandaka

text: Lähellä olevassa Ealassa on yksi Keski-Afrikan hienoimmista kasvitieteellisistä puutarhoista. Ealan kasvitieteellinen puutarha perustettiin vuonna 1900, ja se edustaa Keski-Afrikan kasviston runsautta. Puutarhassa on 4 000–5 000 paikallista kasvilajia 370 hehtaarin alalla. Pinta-alasta 125 hehtaaria on erityiskokoelmia, 190 hehtaaria metsää, 50 hehtaaria marskimaata ja 7 hehtaaria savannia. Puutarhaa hoidetaan huonosti. Se on aitaamaton alue ja puustoa on hakattu suunnittelemattomasti. Lajisto on huonosti määritelty ja alueelta puuttuvat kartat ja opasteet. Viimeisimmän luettelon alueen kasveista julkaisi 1924 Goossens.


title: Fumihiko Maki

text: Fumihiko Maki (, s. 6. syyskuuta 1928 Tokio) on japanilainen arkkitehti. Hän on yksi maan merkittävimmistä modernismin kauden arkkitehdeista, ja hänen arkkitehtuurissaan yhdistyvät japanilainen perinne ja kansainvälinen modernismi. Hänelle on myönnetty Pritzker-palkinto vuonna 1993 ja Japanin taideyhdistyksen Praemium Imperiale -palkinto vuonna 1999.


title: Fumihiko Maki

text: Maki syntyi Tokiossa ja opiskeli Tokion yliopistossa professorinaan Kenzō Tange. Hän valmistui kandidaatiksi vuonna 1952 ja lähti sen jälkeen Yhdysvaltoihin Cranbrook Academy of Artiin Michiganiin, jossa Eliel Saarisella oli voimakas vaikutus, ja myöhemmin Harvardin yliopistoon, josta hän valmistui maisteriksi vuonna 1954. Hänen ensimmäiset harjoittelupaikkansa olivat Skidmore, Owings and Merrill -toimistossa New Yorkissa ja Sert Jackson and Associates -toimistossa Cambridgessa. Vuodesta 1956 lähtien hän toimi Washington Universityn professorina St. Louisissa ja suunnitteli ensimmäisen rakennuksensa, yliopiston Steinberg Hall -taidekeskuksen.


title: Fumihiko Maki

text: Maki palasi Japaniin vuonna 1965 ja perusti oman toimistonsa. Valtaosa hänen suunnittelemistaan rakennuksista sijaitsevat Japanissa. Hän oli vuonna 1960 yksi metabolistien perustajajäsenistä; metabolistit etsivät ratkaisuja Japanin nopean urbanisaation mukanaan tuomiin ongelmiin arkkitehtuurin keinoin. Makin nimi liitettiinkin metabolistiryhmän suurimittakaavaisiin kaupunkisuunnitelmiin, mutta hänen rakennuksensa eivät olleet Tangen ja muiden metabolistien ehdottamia ”megastruktuureita”, vaan hän on onnistunut suurimmissakin rakennuksissaan säilyttämään inhimillisen mittakaavan. Hyviä esimerkkejä ovat useissa osissa vuodesta 1967 lähtien suunniteltu ja rakennettu Hillside Terrace -asuinkompleksi Tokiossa ja valtaisa Nippon Convention Center -kokouskeskus, jonka keskusosa on muotoiltu tyyppillisen japanilaisen kyläyhteisön mukaan.


title: Fumihiko Maki

text: Pitkän ajan kuluessa rakentut Hillside Terrace -kompleksi kuuluu Makin merkittävimpiin töihin. Siinä kohtaavat inhimillinen mittakaava ja klassisen modernismin materiaalimaailma: betoni, lasi ja metalli. Yhden monoliittisen tilan sijaan rakennusryhmälle luonteenomaisia ovat kerrokselliset tilat, yksityiset sisäpihat ja puutarhat. Läpinäkyvän kerroksellisuuden kautta syntyy ”sarja jaettuja kohtauksia tai maisemia urbaanissa kontekstissa. Kompleksin läpi harhaillessaan löytää intiimejä kasvillisuuden lomaan piilotettuja sisäpihoja, joita yhdistävät toisiinsa kiertelevät käytävät ja jotka löytyvät vain sattumalta. Sijoittamalla kerroksittain välitiloja vilkkaan kadunreunan ja korttelin metsäisen sisäosan väliin Maki saa luotua kooltaan pieniin tiloihin syvyyttä.” Maki pitää itseään ennen kaikkea modernistina ja modernismin kanoniset materiaalit hallitsevatkin hänen arkkitehtuuriaan, mutta hän on kokeillut myös muita materiaaleja, kuten keraamisia laattoja, alumiinia ja ruostumatonta terästä. Hän on jatkuvasti tutkinut keinoja käyttää uusinta rakennusteknologiaa arkkitehtuurissaan ja hyödyntänyt usein modulijärjestelmiä.


title: Fumihiko Maki

text: Makin arkkitehtuuri sai vielä lisää keveyttä Fujisawa-urheiluhallissa (1984). Stadionin kevyt, ilmava teräskatto vaikuttaa leijuvan hallin yllä ja onkin tuettu vain neljästä kohdasta. Stadionin muotoa on verrattu avaruusalukseen, koppakuoriaiseen tai samuraikypärään. Maki pitää stadionia tärkeänä käännekohtana urallaan, ja sen myötä hän alkoi suunnitella yhä monimutkaisempia muotoja. Toinen metallin tuomia mahdollisuuksia hyödyntänyt rakennus on Spiral (1982–1985) alumiinifasadeineen. YKK Guest House (1982) on vuorostaan Bill Lacyn mukaan ”mestariarkkitehdin luoma voimakas esimerkki valon käytöstä taiteen tarkoituksiin” ja osoitus siitä, että ”kivi ja teräs, lasi ja betoni eivät ole sitä, mistä arkkitehtuuri on tehty – ne ovat vain keino, jolla valon sallitaan luoda muotoja ja tiloja.”


title: Fumihiko Maki

text: Makin myöhempiin töihin kuuluvat esimerkiksi suurimittaiset Nippon Convention Center eli Makuhari Messe -kokouskeskus (1990) ja Tokyo Metropolitan Gymnasium -stadion (1991) Tokiossa, Yerba Buena Center for the Arts San Franciscossa (1993), TV Asahin pääkonttori Tokiossa (2003) ja Mildred Lane Kemper Art Museum St. Louisissa (2006).


title: Takaraivoluu

text: Takaraivoluu () kuuluu kallon luihin ("ossa cranii") ja se koostuu kolmesta yhteen liittyneestä osasta. "Pars basilaris" sijaitsee alimmaisena ja sen alaosassa on atlaksen kanssa artikuloiva "condylus occipitalis". "Pars lateralis" sijaitsee "pars basilariksen" molemminpuolin ja siinä oleva uloke, "processus paracondylaris", toimii pään lihasten kiinnittymiskohtana. "Squama occipitalis" sijaitsee ylimpänä takaraivoluussa ja sen yläosassa on palpoitavissa oleva kyhmy, "crista nuchae". Kaikki kolme takaraivoluun osaa osallistuvat niska-aukon ("foramen magnum") muodostamiseen.


title: Laita-avaukset

text: Shakin laita-avaukset ovat avauksia, joissa valkea avaa pelin jollakin muulla kuin keskustasotilaan siirrolla. Näissä avauksissa valkea ei pyri nopeaan keskustan miehittämiseen sotilailla, vaan hallitsemaan keskustaa upseereilla ja torjumaan mustan keskustan miehitysyritykset.


title: Gerald Fried

text: Gerald Fried (s. 13. helmikuuta 1928) on yhdysvaltalainen muusikko, joka tunnetaan varsinkin elokuva- ja televisiomusiikin säveltäjänä.


title: Gerald Fried

text: Fried syntyi Bronxissa, New Yorkissa, ja valmistui Juilliard Schoolista vuonna 1948. Hän toimi seitsemän vuoden ajan Dallasin sinfoniaorkesterin ensimmäisenä oboistina ennen muuttoaan Los Angelesiin vuonna 1955.


title: Gerald Fried

text: Fried sävelsi mm. "Star Trekiin". Vuonna 1977 hän teki Quincy Jonesin kanssa suosittuun "Roots"-minisarjaan musiikin, jolla hän voitti Emmy-palkinnon.


title: Gerald Fried

text: Friedin säveltämien elokuvien joukkoon kuuluvat "Fear and Desire" (1953), "Kohtalokas suudelma" (1955) ja "Peli on menetetty" (1956). Hän oli vuonna 1976 ehdolla Oscar-palkinnon saajaksi.


title: Maringá

text: Maringá [-ea:´], on kaupunki Brasiliassa Paranán osavaltiossa. Vuonna 2000 kaupungissa asui 357 117 henkeä.


title: Maringá

text: Kaupungin perustivat japanilaiset siirtolaiset 1947. Maringá on kahvikaupan ja kahvinjalostuksen keskus Paranán osavaltiossa.


title: Debra Paget

text: Debra(lee) Paget, oikeasti Griffin (s. 19. elokuuta 1933) on yhdysvaltalainen näyttelijä. Hän tuli tunnetuksi muiden muassa elokuvista "Paratiisilintu" (1951), "7 hurjaa miestä" (1955), "Kymmenen käskyä" (1956), "Love Me Tender" (1956) ja "Linnan kauhut" (1963).


title: Debra Paget

text: Paget syntyi Denverissä, Coloradossa, ja sai ensimmäiset merkittävät elokuvaroolinsa jo 1940-luvun lopussa. Hän on ollut kolmeen otteeseen naimisissa; kaikki avioliitot päättyivät eroon. Viimeisestä avioliitosta syntyi yksi lapsi.


title: Debra Paget

text: Paget on ollut vetäytyneenä näyttelijänuraltaan 1960-luvulta saakka ja asui vuonna 2004 Houstonissa, Texasissa.


title: Hazel Court

text: Hazel Court (10. helmikuuta 1926 – 15. huhtikuuta 2008) oli brittiläinen näyttelijä. Hänet muistetaan varsinkin 1950–1960-lukujen kauhuelokuvista, kuten "Frankensteinin kirouksesta" (1957).


title: Hazel Court

text: Court syntyi Birminghamissa, ja hänen varhaisimmat menestysroolinsa ovat 1940-luvulta. Uransa alkuvuosina hän jakoi aikansa Englannin ja Hollywoodin välillä, mutta oli 1960-luvun alkuun mennessä muuttanut Yhdysvaltoihin pysyvästi.


title: Hazel Court

text: Court näytteli 1960-luvun alussa joukossa Edgar Allan Poen tarinoihin perustuvia elokuvia, vastanäyttelijänään muiden muassa Vincent Price. Elokuvarooliensa lisäksi hän esiintyi useiden suosittujen televisiosarjojen jaksoissa.


title: Hazel Court

text: Court nai vuonna 1949 näyttelijä Dermot Walshin, mutta liitto päättyi eroon 1963. Parilla oli yksi tytär, Sally. Vuodesta 1964 Court oli naimisissa näyttelijä Don Taylorin kanssa, josta jäi leskeksi 29. joulukuuta 1998.


title: Osakan metro

text: Osakan metro on Japanin Osakan kaupunkia ja ympäröiviä alueita palveleva metrojärjestelmä. Sitä liikennöi yksityinen yritys Osakan pikasähköraitiotieosakeyhtiö (, ), joka aloitti toimintansa Osakan kaupungin liikennelaitoksen yksityistämisen myötä 1. huhtikuuta 2018. Se on osa Osaka Metro Group -ryhmää, jonka muihin yrityksiin kuuluu esimerkiksi liikennelaitoksen linja-autoliikenteestä muodostettu Osaka City Bus. Ennen yksityistämistä metron liikennöinti oli Osakan kaupungin vastuulla ().


title: Osakan metro

text: Osakan metron linjojen yhteispituus on 137,8 kilometriä ja sillä on käytössään 133 asemaa. Päivittäin se kuljettaa keskimäärin noin 2,46 miljoonaa matkustajaa (vuonna 2016). Yhtiön pääkonttori sijaitsee Osakan kaupungin Nishin suuralueella.


title: Osakan metro

text: Osaka kasvoi voimakkaasti talouskeskuksena ja kauppakaupunkina ensimmäisen maailmansodan myötä, ja kaupunki päätti neljä linjaa käsittävän metroverkon rakentamisesta jo vuonna 1925. Sen ensimmäinen osuus, 3,1 kilometriä pitkä Midōsuji-linja, avattiin liikenteelle toukokuussa 1933. Osakan metrosta tuli maan ensimmäinen julkisen palvelun metro. Sen laajentamista jatkettiin toden teolla kuitenkin vasta toisen maailmansodan jälkeen. Osakan maailmannäyttelyn aikaan vuonna 1970 verkosto oli jo yli 64 kilometrin pituinen ja se käsitti kuusi linjaa.


title: Osakan metro

text: Vuonna 1990 avattu seitsemäs linja, Nagahori–Tsurumi-ryokuchi-linja, oli Japanin ensimmäinen lineaarimoottoreilla liikkuville junille rakennettu metrolinja. Myös vuonna 2006 avatulla kahdeksannella linjalla, kaupungin koillisosan poikittaisyhteyksiä parantaneella Imazatosuji-linjalla, käytetään lineaarimoottoreita. Sen myötä metroverkon pituus kasvoi lähes 130 kilometriin. Metroon kuuluu varsinaisen metroverkon lisäksi myös yksi Osakan satama-alueita palveleva people mover -linja, Nankō Port Town -linja. Tämä linja mukaan luettuna verkostoon kuuluu yhteensä 133 asemaa.


title: Osakan metro

text: Vuoden 2018 huhtikuussa Osakan metro yksityistettiin. Metroverkkoa liikennöimään perustettu yritys Osakan pikasähköraitiotieosakeyhtiö aloitti toimintansa 1. kesäkuuta 2017. Yhtiön osakepääomasta 100 prosenttia on Osakan kaupungin omistuksessa.


title: Osakan metro

text: Osakan metrojärjestelmään kuuluu kahdeksan varsinaista metrolinjaa ja yksi people mover -automaattimetrolinja. Kaupungin keskustaa palvelee tiheä, pohjois–eteläsuuntaisten ja itä–länsisuuntaisten metrolinjojen verkko. Pohjois–eteläsuuntaisia linjoja ovat lännestä itään lueteltuina Yotsubashi-linja, Midōsuji-linja, Sakaisuji-linja ja Tanimachi-linja sekä Osakan linnan itäpuolella kulkeva Imazatosuji-linja, itä–länsisuuntaisia linjoja vuorostaan pohjoisesta etelään lueteltuina Chūō-linja, Nagahori–Tsurumi-ryokuchi-linja ja Sennichimae-linja. Automaattimetro Nankō Port Town -linja palvelee kaupungin satama-alueita ja siitä on pääteasemilla vaihtoyhteys Chūō-linjaan (Cosmosquaren metroasema) ja Yotsubashi-linjaan (Suminoe-kōenin metroasema).


title: Osakan metro

text: Kolmelta metrolinjalta harjoitetaan vastavuoroista läpiajoliikennöintiä muiden rautatieyhtiöiden linjoille: Midōsuji-linjalta pohjoiseen Kita-Ōsaka kyūkō -rautateiden Nanboku-linjalle, Sakaisuji-linjalta niin ikään pohjoiseen Hankyū-rautateiden Kioto- ja Senri-linjoille sekä Chūō-linjalta itään Kintetsu-rautateiden Keihanna-linjalle.


title: Turkasen tenava!

text: Turkasen tenava! on Aarne Tarkaksen ohjaama komedia vuodelta 1963. Pääosissa olivat Matti Ranin, Eila Peitsalo ja nimiosan Ari-Pekka Neuvonen (s. 1962), joka oli ollut mukana myös Kalle Österlundin "Kotilääkäri"-ohjelmassa. Mukana olivat myös Tarkaksen kahdessa aiemmassakin elokuvassa olleet pikkuroistot Arska ja Ville (Leo Jokela ja Risto Mäkelä). Monet aikalais- ja nykykriitikot ovat pitäneet elokuvaa Tarkaksen leppoisimpana ja parhaimpana komediana.


title: Turkasen tenava!

text: "Turkasen tenava!" oli viimeinen elokuva, jonka Suomen Filmiteollisuus ehti tuottaa ammattinäyttelijöillä ennen suuren näyttelijälakon alkua.


title: Turkasen tenava!

text: Työhönsä uppoutunut arkkitehti Matti Koskinen ei halua perheeseen lapsia vaimonsa ehdotuksesta huolimatta. Työmatkalla hän ottaa kyytiinsä nuoren liftaritytön (Heidi Krohn), jolla on mukana pieni vauva. Autosta loppuu bensiini kesken matkan, eikä huoltamo ole auki. Heidän yövyttyään Matkakoti Rauhalassa tyttö lähtee ilman vauvaansa. Matti joutuu hoitamaan lasta, ja hänen saavuttuaan kotiin ei vaimo eivätkä viranomaisetkaan usko Matin sekavia selityksiä.


title: Turkasen tenava!

text: Aikalaisarvioissa elokuvan sävyä pidetään miellyttävän sydämellisenä ja humoristisena. Erityishuomiota saa vajaan vuoden ikäisen Ari-Pekka Neuvosen roolisuoritus. Myöhemmässäkin kritiikissä elokuvaa kiitetään ja arvioidaan, että siitä puuttuvat monet Tarkaksen helmasynnit, kuten kiireisyys ja piittaamattomuus. Se on hänen komedioistaan onnistunein ja hauskin, ja harvinaista aihepiiriä, vanhemmuutta, käsitellään nauruja kirvoittavasti. Arskaa ja Villeä pidetään elokuvan hupsun tyyppigallerian parhaina edustajina.


title: Lev Kuznetsov

text: Lev Kuznetsov (1. kesäkuuta 1930 – 16. maaliskuuta 2015) oli Neuvostoliittoa edustanut miekkailija ja olympiamitalisti. Hänen aseenaan oli säilä.


title: Lev Kuznetsov

text: Kuznetsov oli ensimmäinen henkilökohtaisen olympiamitalin saavuttanut neuvostoliittolaismiekkailija. Hän sai pronssia säilämiekkailussa Melbournessa 1956. Myös joukkuekilpailussa hän sai pronssia.


title: Unsere Liebe Frau im Walde-St. Felix

text: Unsere Liebe Frau im Walde-St. Felix () on kunta Etelä-Tirolin autonomisessa maakunnassa, Italiassa. Se sijaitsee noin 50 kilometriä pohjoiseen Trentosta ja noin 20 kilometriä länteen Bolzanosta (Bozen). Vuonna 2006 kunnan asukasluku oli 819. Sen pinta-ala on 27 neliökilometriä ja asukastiheys 30 as./km². Vuoden 2001 väestölaskennassa 97,78 prosenttia kaupungin asukkaista puhui äidinkielenään saksaa ja 2,22 prosenttia italiaa.


title: Ryang Kyu-Sa

text: Ryang Kyu-Sa (s. 3. kesäkuuta 1978 Okayama, Japani) on entinen japanilais-korealainen jalkapalloilija.


title: Ryang Kyu-Sa

text: Hän pelasi Pohjois-Korean maajoukkueessa kuusi ottelua.


title: Dolores Hart

text: Dolores Hart (s. 20. lokakuuta 1938) on yhdysvaltalainen näyttelijä, joka on elänyt vuodesta 1963 katolisena nunnana Connecticutissa.


title: Dolores Hart

text: Hart syntyi Chicagossa ja esiintyi Elvis-elokuvissa "Kiihkeitä rytmejä" (1957) ja "Kitara kainalossa" (1958). Myöhempiä rooleja hänellä oli muiden muassa elokuvissa "Missä pojat, siellä tytöt" (1960), "Fransiskus Assisilainen" (1961), "Poliisitarkastaja" (1962) ja "Lentoemäntä kiipelissä" (1963).


title: Dolores Hart

text: Hart oli ehdolla Tony-palkinnon saajaksi. Vaikka hän on viettänyt vuosikymmeniä luostarissa, hän on Yhdysvaltain elokuva-akatemian Oscar-äänioikeutettu jäsen. Hän kärsii perifeerisestä neuropatiasta.


title: St. Leonhard in Passeier

text: St. Leonhard in Passeier () on kunta Etelä-Tirolin autonomisessa maakunnassa, Italiassa. Se sijaitsee noin 80 kilometriä pohjoiseen Trentosta ja noin 35 kilometriä pohjoiseen Bolzanosta (Bozen). Vuonna 2014 kunnan asukasluku oli 3 603. Sen pinta-ala on 88,4 neliökilometriä ja asukastiheys 41 as./km². Vuoden 2001 väestölaskennassa 98,30 prosenttia kunnan asukkaista puhui äidinkielenään saksaa, 1,61 prosenttia italiaa ja 0,09 prosenttia ladinoa.


title: Luettelo Bruce Springsteenin kappaleista

text: Tämä on luettelo Bruce Springsteenin levyttämistä kappaleista aakkosjärjestyksessä.


title: St. Martin in Passeier

text: St. Martin in Passeier () on kunta Etelä-Tirolin autonomisessa maakunnassa, Italiassa. Se sijaitsee noin 80 kilometriä pohjoiseen Trentosta ja noin 35 kilometriä luoteeseen Bolzanosta (Bozen). Vuonna 2014 kunnan asukasluku oli 3 196. Sen pinta-ala on 30,5 neliökilometriä ja asukastiheys 105 as./km². Vuoden 2001 väestölaskennassa 98,74 prosenttia kunnan asukkaista puhui äidinkielenään saksaa, 1,23 prosenttia italiaa ja 0,04 prosenttia ladinoa.


title: Angie Dickinson

text: Angie Dickinson (Angeline Brown, s. 30. syyskuuta 1931) on yhdysvaltalainen näyttelijä.


title: Angie Dickinson

text: Dickinson syntyi Pohjois-Dakotassa vanhempiensa Leon ja Frederican kolmesta tyttärestä toiseksi. Perhe muutti vuonna 1942 Burbankiin, Kaliforniaan. Dickinson alkoi saavuttaa menestystä näyttelijänurallaan 1950-luvulla, ja hänen varhaisten elokuviensa joukkoon lukeutuu "Rio Bravo" (1959). Hänellä on tähti Hollywood Walk of Famella.


title: Angie Dickinson

text: Dickinson muistetaan myös televisiosarjasta "Police Woman" (1974–1978). Hän voitti Golden Globen vuonna 1975 ja oli jälleen ehdolla vuosina 1976, 1977 ja 1978. Hän oli lisäksi ehdolla Emmy-palkinnon saajaksi vuosina 1975, 1976 ja 1977. Hänellä oli vuonna 1980 osa kauhuelokuvaklassikossa "Tappava tunnustus". Myöhempiin elokuviin kuuluu "Anna hyvän kiertää" (2000).


title: Angie Dickinson

text: Dickinson oli vuosina 1952–1960 naimisissa Gene Dickinsonin ja vuosina 1965–1981 Burt Bacharachin kanssa. Häntä kohtasi vielä vanhoilla päivillään tragedia, kun hänen ja Bacharachin 40-vuotias, Aspergerin oireyhtymästä koko ikänsä kärsinyt Nikki-tytär teki itsemurhan Los Angelesissa tammikuussa 2007.


title: Tramin an der Weinstraße

text: Tramin an der Weinstraße () on kunta Etelä-Tirolin autonomisessa maakunnassa, Italiassa. Se sijaitsee noin 35 kilometriä koilliseen Trentosta ja noin 20 kilometriä lounaiseen Bolzanosta (Bozen). Vuoden 2014 lopussa kunnan asukasluku oli 3 311. Sen pinta-ala on 19,4 neliökilometriä ja asukastiheys 171 as./km². Vuoden 2001 väestönlaskennassa kaupungin asukkaista 96,6 prosenttia puhui äidinkielenään saksaa, 3,2 prosenttia italiaa ja 0,2 prosenttia ladinoa. Viinirypälelajike Gewürztraminer on saanut nimensä paikkakunnan mukaan.


title: Grigori Kirijenko

text: Grigori Anatoljevitš Kirijenko (; s. 29. syyskuuta 1965 Moskova) on entinen venäläinen säilämiekkailija ja olympiavoittaja.


title: Grigori Kirijenko

text: Kirijenko voitti olympiakultaa säilämiekkailun joukkuekilpailussa Barcelonassa 1992 ja Atlantassa 1996. Maailmanmestaruuden hän voitti henkilökohtaisessa kilpailussa neljästi ja lisäksi joukkuemestaruuksia.


title: Erkenntnis

text: Erkenntnis voi viitata kahteen saksalaiseen filosofiseen tiedejulkaisuun. Alkuperäinen "Erkenntnis" oli Wienin piiriin läheisesti liittynyt julkaisu, joka ilmestyi vuosina 1930–1940. Uusi analyyttiseen filosofiaan keskittynyt "Erkenntnis" on ilmestynyt vuodesta 1975.


title: Erkenntnis

text: Alkuperäinen "Erkenntnis" syntyi vuonna 1930, kun Hans Reichenbach ja Rudolf Carnap perustivat sen "Annalen der Philosophie" -julkaisun pohjalle. Sen taustalla olivat berliiniläinen Gesellschaft für Empirische Philosophie, jonka keskeisiä hahmoja olivat Reichenbach, Walter Dubislav ja Kurt Grelling, ja wieniläinen Verein Ernst Mach, joka liittyi Wienin piiriin.


title: Erkenntnis

text: Erkenntniksessä käsiteltiin ennen kaikkea tietoteoriaa, logiikan filosofiaa, matematiikkaa ja empiirisiä tieteitä fysikalismin ja tieteiden ykseyden hengessä. Artikkelit hyödynsivät usein uutta symbolista logiikkaa, jonka merkitys filosofialle oli keskeisessä osassa mm. ensimmäisessä numerossa julkaistussa Carnapin artikkelissa "Die Alte und die Neue Logik".


title: Erkenntnis

text: "Erkenntnis" koki lopun kansallissosialismin nousun ja toisen maailmansodan syttymisen seurauksena. Sen taustajoukko hajaantui eri maihin, ja osa, kuten Grelling, surmattiin. Seitsemännen vuosikerran numerosta 2 lähtien julkaisua julkaisi van Stockum Hollannissa. Vuodesta 1939 julkaisua toimittivat Carnap, Otto Neurath ja Charles W. Morris. Viimeinen numero oli kahdeksannen vuosikerran numero 1, joka julkaistiin 1. kesäkuuta 1939.


title: Erkenntnis

text: Uusi vuodesta 1975 ilmestynyt "Erkenntnis" ("Erkenntnis" – an International Journal of Analytic Philosophy) pyrki herättämään alkuperäisen julkaisun uudelleen henkiin samalla, kun analyyttisen filosofian suosio kasvoi. Julkaisun perustivat Wilhelm K. Essler, Carl G. Hempel ja Wolfgang Stegmüller.


title: Erkenntnis

text: Ensimmäisessä numerossa julkaistiin Heinrich Gomperzin artikkeli, joka oli jäänyt julkaisematta vanhassa "Erkenntniksessä" sen lopettamisen vuoksi. Julkaisussa ilmestyy nykyisin enimmäkseen englanninkielisiä artikkeleita, mutta joukossa on myös joitakin saksankielisiä artikkeleita.


title: Eppan an der Weinstraße

text: Eppan an der Weinstraße () on kunta Etelä-Tirolin autonomisessa maakunnassa, Italiassa. Se sijaitsee noin 45 kilometriä koilliseen Trentosta ja noin 8 kilometriä lounaaseen Bolzanosta (). Vuonna 2006 kunnan asukasluku oli 13 491. Sen pinta-ala on 59,7 neliökilometriä ja asukastiheys 226 as./km². Vuoden 2001 väestönlaskennassa 87,2 prosenttia kunnan asukkaista puhui äidinkielenään saksaa, 12,5 prosenttia italiaa ja 0,4 prosenttia ladinia.


title: Eppan an der Weinstraße

text: Eppanin nähtävyyksiin lukeutuu muun muassa Schloss Sigmundskron eli Sigmundskronin linna. Kunnan päätajama on St. Michael. Muita taajamia tai kyliä ovat St. Pauls, Girlan, Frangart, Montiggl, Perdonig, Gaid, Missian ja Unterrain.


title: Häntätumake

text: Häntätumake (lat. "nucleus caudatus") on useiden eläinlajien aivoissa sijaitseva tyvitumake. Häntätumaketta pidetään tärkeänä osana aivojen oppimis- ja muistijärjestelmää.


title: Autuas

text:
Autuas tarkoittaa kristinuskossa pelastettua tai yliluonnollisella tavalla onnellista. Kreikankielisessä Uudessa testamentissa käytetään sanaa "makarios", "autuas, ikuisesti onnellinen". Sanaa käytettiin tilasta, kun saa olla Jumalan yhteydessä. Sana "makarismi" tarkoittaa autuaaksi ylistämistä tai julistamista. Sitä käytetään erityisesti Jeesuksen vuorisaarnan kohdasta, jossa ovat kuuluisat autuaaksi julistamiset.
Hepreassa ja Kreikassa on kaksi sanaa jotka suomennetaan sanalla ”autuas”. Kreikan ja heprean kielellä sanat vastaavat toisiaan. Siksi onkin tärkeätä ymmärtää niiden eroavaisuudet. Toisen näistä kreikan sanoista,sanan "eulogeō ," taustalla on Vanhassatestamentissa heprean sana "bĕrăkă." "Eulogeō" ei esiinny autuaaksijulistuksissa. Sitä käytetään rukouksessa, kun jumalanpalveluksen johtaja pyytää Jumalalta jotakin siunausta, jota henkilö tai yhteisö häneltä hartaasti odottaa. Eulogeō sopii pyyntöihin ”Herra, siunaa sairaita” tai ”Herra, siunaa lapsia”.


title: Autuas

text: Heprean sana "āsîr ja" kreikassa makarios. Ne ovat sanaryhmiä joita Raymond Brownin mukaan ei sukulaissanoineen käytetä” toivotuksissa ja siunauksissa. Ne ilmaisevat pikemminkin jo olemassa olevaa onnen ja autuuden tilaa.”


title: Autuas

text: Toisin sanoen ne ilmaisevat "hengellisyyden laatua joka on jo olemassa."


title: Autuas

text: .  Hauck kirjoittaa:” "Sanan makarios erityispiirre on Uudessa Testamentissa se, että se viittaa erittäin voimakkaasti siihen erityiseen uskonnolliseen iloon, jonka ihminen saa päästessään osalliseksi Jumalan valtakunnan pelastuksesta."


title: Autuas

text: Kreikassa "onnellinen" on makários, jota arkikielessä käytettiin varsinaisesti jumalien ylimaallisesta onnentilasta


title: Autuas

text: Katolisessa kirkossa autuaaksi julistaminen eli beatifikaatio on pyhäksi julistamisen eli kanonisoinnin ensimmäinen vaihe.


title: Autuas

text: Tutkija Miikka Ruokasen mukaan vanhoillislestadiolaisuudessa "autuutta" on käytetty pakotteena, jonka menettämisen uhalla "seurakunnan päätöksiä" eli muun muassa elämäntapoihin liittyviä oppeja on noudatettava.


title: Autuas

text: Muslimit uskovat, että seuraus heille, jotka uskovat Allahin ykseyteen ja tottelevat häntä, on paratiisi ja "autuas" ikuinen elämä.


title: Autuas

text: Intialaisen mystikon Oshon mukaan "autuus" on eri asia kuin onnellisuus. Hän pitää valaistumisen tilaa autuutena. Autuus ei johdu mistään, eikä se tarvitse mitään syytä ilmetäkseen, vaan se on kontingentti. Onnellisuus voidaan kadottaa, mutta autuutta ei. Valaistuneella ei ole mitään tavoitteita eikä mitään menetettävää, koska häntä ei enää ole.


title: Opel Agila

text: Opel Agila on Opelin vuosina 2000–2014 valmistama A-segmentin henkilöauto. Mallissa on pyritty yhdistämään pienet ulkomitat ja suuret sisätilat. Agilaa myytiin Vauxhallina Isossa-Britanniassa ja joillain markkinoilla myös Suzuki-merkillä, johtuen siitä, että General Motors hankki omistukseensa viidenneksen Suzukista. Agilan seuraajaksi tuli Opel Karl.


title: Opel Agila

text: Ensimmäisen sukupolven Agila esiteltiin Geneven autonäyttelyssä keväällä 2000. Se oli uudelleennimetty versio Suzuki Wagon R+ -mallista, jonka Opel ja Suzuki kehittivät yhteistyössä. Agilaa valmistettiin General Motorsin tehtaalla Puolan Gliwicessä, Suzuki Wagon R:ää puolestaan Esztergomissa Unkarissa.


title: Opel Agila

text: Agilan etu moniin muihin eurooppalaisiin kaupunkiautoihin (Ford Ka, Volkswagen Lupo, Fiat Seicento ja Renault Twingo) on se, että siinä on kolmen sijasta viisi ovea. Tämä tekee autosta kilpailijoitaan monikäyttöisemmän.


title: Opel Agila

text: Agilassa voimanlähteinä käytetyt Corsan 1,0- (58 hv) ja 1,2-litraiset (75 hv) bensiinimoottorit olivat pienempiä, mutta tehokkaampia kuin 1,3-litrainen, jota käytettiin Euroopan markkinoilla Wagon R:ssä.


title: Opel Agila

text: Syksyn 2003 Frankfurtin autonäyttelyssä esiteltiin kasvojenkohotuksen kokenut Opel Agila. Uudistukset kohdistuivat keulaan, johon vaihdettiin uusi etusäleikkö ja -puskuri. Saataville tuli dieselmoottori 1,3 CDTi (70 hv). 1,0-litraisen bensiinimoottorin teho nousi 60 hevosvoimaan ja 1,2-litraisen 80 hevosvoimaan.


title: Opel Agila

text: Toisen sukupolven Opel Agila esiteltiin Frankfurtin autonäyttelyssä syksyllä 2007, ja sen myynti alkoi seuraavana keväänä. Myös tämä malli kehitettiin yhteistyössä Suzukin kanssa, joka myi autoa nimellä Suzuki Splash. Valmistus siirtyi Suzukin tehtaalle Unkariin.


title: Opel Agila

text: Splash sai vuoden 2008 Euro NCAP -kolaritestistä tulokseksi neljä tähteä viidestä.


title: Opel Agila

text: Bensiinimoottorit olivat 1,0- (65 hv) ja 1,2-litraiset (86 hv). Dieselvaihtoehto oli 1,3-litrainen CDTI (70 hv).


title: Opel Agila

text: Agilan valmistus päättyi vuoden 2014 lopussa. Sen korvasi täysin uusi Opel Karl.


title: Kings of Leon

text: Kings of Leon on yhdysvaltalainen rockyhtye, joka perustettiin vuonna 1999. Kolmen veljeksen ja näiden serkun muodostama yhtye on lähtöisin Tennesseestä. Vaikutteita he ovat keränneet muun muassa southern rockista, indie rockista sekä bluesin tyylisuunnista. Yhtyeen kolmea ensimmäistä albumia on ylistetty varsinkin Euroopassa.


title: Oskar Osala

text: Oskar Alexander Osala (s. 26. joulukuuta 1987 Vaasa) on suomalainen jääkiekkoilija, pelipaikaltaan vasen laitahyökkääjä. Hän pelaa SM-liigajoukkue Oulun Kärpissä.


title: Oskar Osala

text: Osala on Vaasan Sportin kasvatti. B-juniorina Osala debytoi Sportin Mestis-joukkueessa, kaudella jolloin hän pelasi Sportin B- ja A-junioreissa, sekä edustusjoukkueessa. Hänet varattiin vuonna 2005 CHL:n varaustilaisuudessa ainoana suomalaisena. Tämän jälkeen Osala siirtyi OHL-seura Mississauga IceDogsiin, jossa pelasi kaksi kautta ennen paluutaan Suomeen ja Espoo Bluesiin. Osala teki 39 maalia ja 87 pistettä IceDogseissa. Ensimmäisen OHL-kautensa jälkeen kesällä 2006 NHL-seura Washington Capitals Osalan 97. vuorolla.


title: Oskar Osala

text: Vuoden 2007 alle 20-vuotiaiden MM-kilpailuissa Osala jakoi maalipörssin voiton neljän pelaajan kanssa. Hän teki viisi maalia kuudessa pelissä.


title: Oskar Osala

text: Tulokaskaudellaan SM-liigassa kaudella 2007–2008 Osala esiintyi edukseen. Hänet valittiin SM-liigan vuoden tulokkaaksi. Lisäksi hänet valittiin kuukauden nuoreksi pelaajaksi lokakuussa. Osala voitti myös tulokkaiden pistepörssin, ja sivusi tulokkaiden pudotuspelien piste-ennätystä sekä teki uuden tulokkaiden maaliennätyksen pudotuspeleissä.


title: Oskar Osala

text: Kesäkuussa 2008 Osala allekirjoitti kevääseen 2011 kestävän kahden suunnan sopimuksen hänet varanneen Washington Capitalsin kanssa.


title: Oskar Osala

text: Osalan hyvät otteet kaudella 2008–2009 Washingtonin farmijoukkue Hershey Bearsissa toivat hänelle AHL:n kuukauden tulokkaan palkinnon marraskuussa 2008. Osala pääsi myös tekemään NHL-debyytin, sillä Washington nosti Osalan farmista 11. joulukuuta pelattuun Washington – Boston peliin.. Yhteensä hän pelasi kauden aikana kaksi NHL-ottelua.


title: Oskar Osala

text: Osala oli mukana Hershey Bearsin joukkueessa, joka voitti AHL:n mestaruuden, Calder Cupin keväällä 2009. Osala teki kaksi maalia ensimmäisessä finaaliottelussa Manitoba Moosea vastaan.


title: Oskar Osala

text: Maaliskuussa 2010 Osala oli osana kauppaa, jossa hänen kanssaan Washingtonista Carolinaan siirtyi Brian Pothier. Samalla Carolina sai myös toisen kierroksen varausoikeuden 2011 draftiin. Kaupassa toiseen suuntaan siirtyi puolestaan Joe Corvo.


title: Oskar Osala

text: Kaudeksi 2011–2012 Osala siirtyi Itä-Euroopan KHL-liigassa pelaavaan Neftehimik Nizhnekamskiin. Hän teki seuran kanssa vuoden pituisen sopimuksen. Kaudella 2013–2014 Osala siirtyi Neftehimik Nizhnekamskista kesken kauden Metallurg Magnitogorskiin ja voitti joukkueen mukana Gagarin cupin keväällä 2014. Osala jätti KHL:n kauden 2017-2018 ja siirtyi marraskussa Oulun Kärppiin.


title: Oskar Osala

text: Osala edusti ensimmäistä kertaa Suomen A-maajoukkuetta kaudella 2007–2008 pelaamalla kolmessa Euro Hockey Tourin turnauksessa. Osala oli loppumetreille asti mukana taistelussa MM-kisapaikoista Kanadassa 2008, mutta ei lopulta tullut valituksi.


title: Oskar Osala

text: Osala valittiin mukaan Suomen maajoukkueeseen vuoden 2010 Saksan MM-kisoihin. Passi leimattiin välisarjaan, joten Osala pääsi tekemään aikuisten arvokisadebyyttinsä.


title: Oskar Osala

text: Osala valittiin Suomen maajoukkueeseen EHT-turnaukseen (Channel One Cup) Moskovaan joulukuussa 2011.


title: Oskar Osala

text: Osala valittiin edustamaan Suomea vuoden 2018 talviolympialaisiin.


title: Oskar Osala

text: Osala halusi nuorena meteorologiksi. Hän kävi lukion Vaasassa.


title: Martin Gardner

text: Martin Gardner (21. lokakuuta 1914 Tulsa – 22. toukokuuta 2010 Norman) oli yhdysvaltalainen matemaatikko, joka tuli tunnetuksi "Mathematical Games" -kolumnillaan lehdessä "Scientific American" (1956–1981) sekä kymmenillä matemaattisia ongelmia käsittelevillä kirjoillaan.


title: Martin Gardner

text: Gardner syntyi Tulsassa Oklahomassa, ja opiskeli toisen maailmansodan jälkeen Chicagon yliopistossa. Hän kuuluu nykyajan tunnetuimpiin näennäistieteen kriitikoihin, ja hänen kirjansa "Fads and Fallacies in the Name of Science" (1952) lukeutuu jo skeptismin klassikkoteoksiin.


title: Martin Gardner

text: Gardnerin matemaattista kirjallisuutta on käännetty myös suomeksi, ja hänen viimeiset julkaisunsa ovat 2000-luvulta. Hän oli henkisesti vireä vielä 90-vuotispäivänään, jolloin hän vietti vanhuusvuosiaan Oklahomassa. Gardner kuoli 22. toukokuuta 2010 Normanissa Oklahomassa.


title: Norjan talous

text: Norjan talous on kehittynyt sekatalous. Ennen teollista vallankumousta maan talous perustui lähinnä maatalouteen ja kalastukseen. Nykyään maaöljyn ja maakaasun tuotto ja alumiinin jalostus muodostavat merkittävän osan talouskasvusta. Valtion velka on 29,0 % bruttokansantuotteesta ja sen rahayksikkö on kruunu (NOK), joka jakaantuu sataan äyriin.


title: Norjan talous

text: Etelä-Norjassa harjoitetaan intensiivistä sekataloutta, mutta vain kolme prosenttia maa-alasta on viljelyksessä. Norjassa kylmyys huonontaa satoja, ja merellisten alueiden epävakainen sää haittaa leipäviljan viljelyä. Sen takia alueella kasvatetaan vihanneksia ja juureksia, esimerkiksi perunaa. Rehukasvit menestyvät hyvin, ja siksi lypsykarjatalous on tärkeää.


title: Norjan talous

text: Norja kuuluu maailman tärkeimpiin kalastusalueisiin pitkän rantaviivansa ja matalanmeren alueiden takia. Silli on yleisin ja tärkein laji kalastuksen kannalta. Silli on yleisin ja tärkein saaliskala. Sen vuosisaalis vaihtelee, ja huonoina sillivuosina avomereltä pyydystetään sen sijaan mustakitaturskaa. Rannikkovesien tärkeimmät saaliskalat ovat turska, kolja, seiti ja punasimppu. Kalanviljelyä on harjoitettu 40 vuoden ajan, ja siinäkin Norja on maailman johtavia maita. Lohi ja kirjolohi ovat tärkeimmät viljellyt lajit. Turskanviljely on alkanut 2000-luvulla. Norjassa melkein kaikki sähkö tuotetaan vesivoimalla, ja vesivoimalaitoksia on rakennettu paljon vuorille. Siksi Norja on monessa suhteessa päässyt lähemmäs kestävää kehitystä.


title: Norjan talous

text: Norjan rahayksikkö on kruunu (NOK, krone), joka jakaantuu sataan äyriin (øre). Äyri ei ole käteiskäytössä.


title: Norjan talous

text: Syyskuussa 2012 työttömyys oli 3,0 % työvoimasta. Samana vuonna bruttokansantuote ostovoimakorjattuna oli 499,8 miljardia USD ja asukasta kohden 54 600 USD. Alkutuotanto muodosti BKT:stä 4 %, teollisuus 22 % ja palvelut 74 % vuonna 1995.


title: Norjan talous

text: Tutkimusten mukaan öljyvarat ovat jonkin verran passivoineet Norjan elinkeinoelämää. Luonnonvarat ja energiateollisuus ovat tärkeitä vientialoja maalle, mutta palveluinnovaatiot vähäisiä. Julkinen sektori on hyvin suuri, yksityinen sektori puolestaan alikehittynyt. Markkinoiden oligopolinen rakenne, kilpailun vähyys on osasyy Norjan korkeisiin hintoihin.


title: Norjan talous

text: Norjassa ammattimainen kalastus on maantieteellisistä syistä perinteisesti voimakkaampi elinkeino kuin maatalous. Kalanviljelyä harjotetaan laajasti. Myös kalastusturismia on esimerkiksi Lofooteilla.


title: Norjan talous

text: Norjan öljyvarat ovat nostaneet sen maailman talouksien huipulle: öljynvienti toi puolet vientituloista ja lähes 30 prosenttia valtion tuloista. Norja on maailman kuudenneksi suurin öljynviejä Saudi-Arabian, Venäjän, Arabiemiirikuntien, Iranin ja Kuwaitin jälkeen. Syksyyn 2010 mennessä Norjan valtio on säästänyt öljytuloista rahastoon 500 miljardia Yhdysvaltain dollaria eli yli kolme biljoonaa kruunua. Rahastolla Norja varautuu aikaan, jolloin sillä ei ole hyvinvointinsa turvana enää öljyä ja kaasua. Rahasto koostuu osake- ja joukkovelkakirjasijoituksista. Norja on lisäksi Euroopan alueen suurimpia maakaasun tuottajia, ja se on myös merkittävä alumiinin jalostaja. Noin puolet teollisuudesta keskittyy Oslon ympärille. Öljyn ja maakaasun lisäksi Norjan luonnonvaroihin kuuluvat vesivoima, kupari, nikkeli, rautamalmi, sinkki, lyijy, kala ja puutavara. Merkittävimmät vientituotteet ovat maaöljy, maakaasu, koneet, metallit, kemikaalit ja kala. Viennin suurimpia kohdemaita vuonna 2012 olivat Britannia (26,6 prosenttia), Saksa (13,4 prosenttia), Alankomaat 12,0 %, Ranska 6,7 % Ruotsi 6,3 % ja Yhdysvallat 5,0 %.


title: Norjan talous

text: Muita merkittäviä luonnonvaroja ovat kupari, nikkeli, rautamalmi, sinkki, lyijy ja puu.


title: Norjan talous

text: Norjassa melkein kaikki sähkö tuotetaan vesivoimalla ja vesivoimalaitoksia on rakennettu paljon vuorille. Siksi Norja on monessa suhteessa päässyt lähemmäs kestävää kehitystä. Öljynporauslautat saavat voimansa aaltoenergiasta.


title: Norjan talous

text: Norjan tuottamasta öljystä vientiin menee huikeat 150 000 kuutiota (tuhatta litraa). Öljytuotteet ja maakaasu ovatkin maan tärkeimmät vientituotteet. Vientiin menee lisäksi muun muassa alumiinia, terästä, paperia ja kalaa. Maan tärkeimmät kauppakumppanit ovat Yhdistynyt kuningaskunta, Saksa, Alankomaat, Ranska, Yhdysvallat, Ruotsi ja Tanska.


title: Norjan talous

text: Norjassa on 98 lentopaikkaa, mutta vain yhdellä on yli kolmen kilometrin kiitotie. Rautatietä on 4 169 kilometriä. Satamakaupungit ovat Bergen, Haugesund, Måløy, Mongstad, Narvik ja Stura.


title: Norjan talous

text: Julkinen liikenne on tehokasta, junien, bussien ja lauttojen aikataulut on usein suunniteltu sujuvia vaihtoja varten. Junalla pääsee pohjoisessa Bodøhön asti, Ruotsin kautta myös Narvikiin. Bergenin ja Kirkkoniemen väliä kulkee rannikon yhteysalus Hurtigruten.


title: Norjan talous

text: Norjan yleisen tieverkon pituus on noin 91 600 kilometriä. Osa yleisistäkin teistä suljetaan talvisajaksi, jos ne eivät ole osa keskeisintä tieverkkoa ja talvihoito tulisi erittäin kalliiksi. Tällaiset tiet kulkevat yleensä vuoristoalueilla. Olosuhteiden pakosta tiet voidaan sulkea myös tilapäisesti, yleensä yöajaksi. Huonon ajosään vallitessa on käytössä myös kolonna-ajo: tieosuudella sallitaan vain tienpitäjän avustamien autoletkojen kulku. Letkan keulassa ja perässä ajaa yleensä aura-auto. Osa teistä on maksullisia – tiemaksuja kerätään noin 50 asemalla. Saaristoon ja vuonojen ylitykseen käytetään monin paikoin autolauttoja.


title: Norjan talous

text: Päätiestöllä on noin 950 tunnelia. Näistä kolme on pituudeltaan yli 10 kilometriä. Vuonna 2000 valmistunut Lærdalin tunneli (24,5 kilometriä, E16) on maailman pisin maantietunneli. Osa tunneleista kulkee meren alla. Eiksundin alittava tunneli (7,8 km, 653) on maailman syvimmällä käyvä maantietunneli. Sen alin kohta sijaitsee 287 metriä meren pinnan alapuolella.


title: Sweden Hockey Games

text: Sweden Hockey Games (SHG) on Ruotsissa vuosittain järjestettävä jääkiekkoturnaus. Perustamisesta asti vuoteen 2006 saakka turnaus tunnettiin nimellä "Sweden Hockey Games" ja vuosina 2006–2011 nimellä "LG Hockey Games", "Oddset Hockey Games" 2012-2014.


title: Sweden Hockey Games

text: Jääkiekkokaudesta 1996–1997 turnaus on kuulunut Euro Hockey Tour -sarjaan, johon osallistuvat Ruotsi, Suomi, Tšekki ja Venäjä.


title: Sweden Hockey Games

text: Turnaus järjestetään Tukholmassa Globen-hallissa ja turnauksen voittaja saa "Globen Cupin". Vuosina 1992–2003 myös Kanada osallistui turnaukseen.


title: Vuosaaren tietunneli

text: Vuosaaren tietunneli on seututiellä 103 Helsingissä sijaitseva tietunneli. Tunnelin pituus on 1 520 metriä, ja se on Suomen kolmanneksi pisin tietunneli. Syvimmillään tunneli kulkee Porvarinlahden kohdalla 25 metriä merenpinnan alapuolella. Vuosaaren tunneli valmistui vuonna 2007, ja yleiseen käyttöön se avattiin 9. lokakuuta. Rakennustyöt kestivät kolme vuotta ja kustannukset olivat 43 miljoonaa euroa. Syksyllä 2016 tunnelissa suoritettiin mittavia kunnostustöitä, jonka aikana se oli yli kuukauden suljettuna.


title: Vuosaaren tietunneli

text: Asemansa Suomen pisimpänä tietunnelina Vuosaaren tietunneli menetti tammikuussa 2009, kun valtatiehen 1 kuuluva 2,2 kilometrin pituinen Karnaisten tietunneli avattiin.Tunnelissa on käytetty runsaasti pelastusviranomaisten ja Euroopan unionin tunnelidirektiivien edellyttämää turvatekniikkaa. Siihen kuuluu muun muassa 65 valvontakameraa, 20 hätäpuhelinta, 30 palopostia, hätäpoistumistiet 100 metrin välein, oma tunneliputki kumpaankin ajosuuntaan sekä hyvä valaistus ja ilmanvaihto. Sekä radion, että matkapuhelimien kuuluvuus tunnelissa on varmistettu.


title: Vuosaaren tietunneli

text: Vuosaaren tietunneli johtaa Vuosaaren sataman liikennevirrat Kehä III:n alkuun ja sen kautta Suomen tieverkkoon. Sataman valmistuttua tunnelin liikennemääräksi on arvioitu 10 000 ajoneuvoa vuorokaudessa, sen arvioidaan kaksinkertaistuvan seuraavan 15 vuoden aikana. Tunnelissa kulkeva Vuosaaren Satamatie on numeroitu seututieksi 103 mutta sitä ei ole merkitty tieopasteisiin.


title: Vuosaaren tietunneli

text: Tiehallinto sulki tunnelin 12. lokakuuta 2007 sen turvatekniikassa ilmenneiden häiriöiden vuoksi. Valvonnasta vastaava kamerajärjestelmän ohjaustietokoneen palvelin oli kaatunut useamman kerran peräkkäin. Liikenne satamaan johdettiin tilapäisesti Kallvikintien ja Niinisaarentien kautta. Tunneliin asennettiin kameravalvonnan varajärjestelmä ja se avattiin uudelleen liikenteelle 22. tammikuuta 2008.


title: Vuosaaren tietunneli

text: Vuosaaren sataman avauduttua 24. marraskuuta 2008 tavanomaista voimakkaampi lumentulo haittasi pahasti satamaan saapuvaa liikennettä. Sataman kulunvalvonta on tarkoitus toteuttaa automaattisella järjestelmällä joka lukee tunnistetiedot konttien ja autojen merkinnöistä. Lumen peitettyä tunnisteet jokainen ajoneuvo jouduttiin tunnistamaan yksitellen. Se aiheutti satamaan johtavan tunnelin ruuhkautumisen jonka johdosta se jouduttiin ajoittain sulkemaan kokonaan. Tämän aikana liikenne ohjattiin kiertotielle.


title: Erkki Friman

text: Erkki Ilmari Friman (s. 5. toukokuuta 1950 Toivakka) on suomalainen harmonikkataiteilija, säveltäjä ja sovittaja.


title: Erkki Friman

text: Friman kertoo saaneensa ensimmäisen, itäsaksalaisen, harmonikkansa 11-vuotissyntymäpäivälahjaksi. Pikkupoikana hän oli myös soittanut innokkaasti huuliharppua. Isänsä kannustamana hän pääsi 12-vuotiaana harmonikkataiteilija ja -pedagogi Alpo Pohjan opetukseen. Harmonikansoittoa opeteltiin kotitilan maatöiden ohessa.


title: Erkki Friman

text: Erkki Friman on opiskellut harmonikansoittoa Alpo Pohjan johdolla.


title: Erkki Friman

text: 17-vuotiaana Friman aloitti tanssimuusikon uransa lahtelaisessa Olavi Kivikosken orkesterissa, Alpo Pohjan jäätyä siitä pois. Varusmiespalveluksen jälkeen Frimanilla oli oma orkesteri joulukuusta 1970 vuoteen 1979 saakka. Orkesteri toimi säestäjänä lukuisille eri laulajille, italialaissyntyisestä, Suomessa keikkailleesta Dario Campeottosta alkaen, muina solisteina muun muassa Markus Allan, Eija Sinikka, Irwin Goodman, Martti Innanen, Laila Kinnunen, Olavi Virta ja Tapio Rautavaara. Pitkäaikaisin yhteistyö Frimanin orkesterilla oli kuitenkin Erkki Junkkarisen kanssa, jonka "comeback" 1970-luvulla osoittautuikin suosiorikkaaksi hänen 25-vuotistaiteilijajuhlakiertueensa merkeissä. Frimanin orkesteri säesti myös Veikko Tuomen juhlakiertueen 1970-luvun puolivälissä. 1980-luvun alussa keikat vähenivät ja Friman jatkoi säestävänä muusikkona laulusolisteille, eritoten Junkkariselle, taustaorkesterien vaihdellessa. 1984 alkoi Erkki Frimanin pitkäkestoinen yhteistyö Reijo Taipaleen kanssa hänen 25-taiteilijajuhlakiertueensa yhteydessä.


title: Erkki Friman

text: Tanssimusiikkitöiden vähentyessä Friman siirtyi vähitellen enemmän studiomuusikoksi sekä omien äänitteiden tekemisen ja säveltämisen pariin. Säveltämistyössään Friman teki yhteistyötä muun muassa Matti Viljasen, Jaakko Salon ja Pentti Lasasen kanssa ja hänen sävellyksiään julkaistiin muun muassa Fazer-musiikin ja PSO:n kustantamana.


title: Erkki Friman

text: Reijo Taipaleelle tehty laulu, "Ruusu joka vuodesta", Vexi Salmen sanoittamana tuli nimikappaleeksi Taipaleen ensimmäiselle kultalevylle 1989 ja on edelleenkin Frimanin tunnetuimpia sävellyksiä. Monet suomalaiset kevyen musiikin sooloartistit ovat levyttäneet hänen sävellyksiään ja sovituksiaan.


title: Erkki Friman

text: Erkki Friman on myös säveltäntyt Arja Havakan kappaleen "Niin kauan katselin", jonka Havakka levytti vuonna 2013.


title: Erkki Friman

text: Friman on toiminut myös harmonikansoiton opettajana. Hänen oppilaistaan "puoli tusinaa" on ollut Kultainen Harmonikka -kilpailun finaalissa, voittajina Jarno Kuusisto ja Jani Helenius. Kuusiston ja Heleniuksen levytyksissä on useita Frimanin sovituksia ja sävellyksiä. Vuosina 1979-1989 Erkki Friman toimi Lopen Harmonikkojen johtajana. Tuolloin kerho voitti edelleen ainoan harmonikkakerhojen Pohjoismaiden mestaruuden Suomeen.


title: Erkki Friman

text: Ensimmäinen soololevy, "Harmonikka soi", ilmestyi 1976. Muita soololevyjä ovat:


title: Erkki Friman

text: Soololevytysten lisäksi Friman on soittanut monien laulusolistien levyillä, kokoomalevyillä ja Yleisradion kantanauhoilla.


title: Journal of Symbolic Logic

text: The Journal of Symbolic Logic (JSL) on filosofinen tiedejulkaisu, jota julkaisee Association for Symbolic Logic. Se on perustettu vuonna 1936, ja siitä on tullut johtava julkaisu symbolisen logiikan alalla. Julkaisu pyrkii käsittelemään symbolisen logiikan koko alueen, mukaan lukien sen yhteydet matematiikkaan, filosofiaan, tietojenkäsittelytieteeseen ja kielitieteeseen.


title: Gothic (videopeli)

text:
Gothic on saksalaisen Piranha Bytesin kehittämä sekä Egmont Interactiven ja Xicat Interactiven julkaisema tietokoneroolipeli. Peli julkaistiin Microsoft Windowsille vuonna 2001.
Eurogamer antoi pelille arvosanan 8/10 arvostelussaan.


title: Petrópolis

text: Petrópolis [-ro´-], on kaupunki Kaakkois-Brasiliassa, Rio de Janeiron osavaltiossa, noin 40 kilometriä Rio de Janeiron kaupungista pohjoiseen. Kaupunki on nimetty Brasilian viimeisen keisarin Pedro II:n mukaan.


title: Petrópolis

text: Vuonna 2002 siellä asui 277 000 asukasta. Petrópolis on paikallisen maatalousalueen keskus. Siellä on myös tekstiili- ja kemianteollisuutta ja se on suosittu lomanviettopaikka. Kaupungissa on yliopisto, goottilastyylinen tuomiokirkko ja keisarinpalatsi, joka toimii nykyään museona. Petrópolisin pinta-ala on 775 km2.


title: Tullikamarin kulttuurikeskus

text: Tullikamarin kulttuurikeskus on Tampereella vanhassa piiritullikamarin rakennuksessa toimiva kulttuuri- ja monitoimikeskus. Georg Schreckin suunnittelema rakennus valmistui vuonna 1901 ja nykyiseen käyttöönsä se kunnostettiin 1980-luvun lopulla. Se sijaitsee Tampereen keskustassa lähellä rautatieasemaa.


title: Tullikamarin kulttuurikeskus

text:
Raatihuoneen ja Tampellan juhlatalon jälkeen arkkitehti Georg Schreckin seuraava uusrenessanssityylinen rakennussuunnitelma oli Itsenäisyydenkatu 2:ssa olevat Tampereen tullikamari ja pakkahuone. Se muodostuu kaksikerroksisesta tullikamarista johon on yhdistetty yksikerroksinen pakkahuone. Rakennus sijaitsee rautatien, Puolimatkankadun ja Pinninkadun rajaamalla alueella.
Tammelan eteläpuolella sijaitseva Tullin alue sai ensimmäisen asemakaavansa 1900-luvun vaihteessa. Alueen muodostuminen oli alkanut 1800-luvun lopulla, kun ratapihan läheisyyteen oli ryhdytty rakentamaan varasto-, konttori- ja tuotantotiloja. Tullikamarin ja pakkahuoneen vieressä sijaitsi viljakauppaa harjoittaneen Maantuotteen vuonna 1909 rakennuttama mylly punatiilisessä makasiinissa. Tullikamarin lounaispuolella rautatiealueella sijaitsivat vanhat veturitallit, joista ensimmäinen oli valmistunut jo vuonna 1874.


title: Tullikamarin kulttuurikeskus

text:
Tullikamari entisöitiin vuonna 1967, jolloin paljastui portaiden sisäkaton maalikerrosten alta unohtunut kattomaalaus Kaupan jumala Merkurius, jonka tekijä on tuntematon.
Nykyään Tullikamari ja Pakkahuone ovat kaupungin kulttuurikäytössä ja siellä pidetään konsertteja, festivaaleja ja muita kulttuuritapahtumia.
Tullikamarin pääsalin Pakkahuoneen yleisökapasiteetti on korkeimmillaan 1 200 henkilöä ja seinän takana olevan Klubin 450 henkilöä. Musiikkikonserttien lisäksi Tullikamarilla järjestetään teatteri- ja tanssiesityksiä, juhlia, näyttelyitä ja illallistilaisuuksia. Rakennuksessa toimivat myös Tampereen elokuvajuhlien, musiikkijuhlien ja teatterikesän toimistot.


title: Tullikamarin kulttuurikeskus

text: Tullikamarilla ovat esiintyneet muun muassa Nightwish, Bullet for My Valentine, David Byrne, eX-Girl, Helloween, Gamma Ray, Wailers, Ramones, Ornette Coleman, Black Sabbath, Motörhead, Bo Diddley, Paradise Lost, John Zorn, Cindy Blackman, The Dubliners, Type O Negative, The Prodigy, W.A.S.P. ja The Sounds. Rakennuksessa järjestetään myös muun muassa Pispalan Sottiisin ja Tanssimanian pääkonsertit.


title: Tullikamarin kulttuurikeskus

text: Tullikamarin rakennuksen rautatieaseman puoleisen seinän todettiin keväällä 2010 notkahtaneen useita senttejä läheisen maanalaisen P-Hämpin pysäköintikeskuksen rakennustöiden vuoksi. Lisäksi seinissä todettiin halkeamia.


title: Ennakkoperintärekisteri

text: Ennakkoperintärekisteri on Suomen verottajan ylläpitämä luettelo, johon voi ilmoittautua yritys, yhteisö tai luonnollinen henkilö, jolla on tarkoituksena hankkia tuloja. Rekisteriin hakeutuminen ei ole pakollista. Ennakkoperintärekisteriin merkitään elinkeinotoimintaa, maataloutta tai muuta tulonhankkimista harjoittavat yritykset.


title: Ennakkoperintärekisteri

text: Ennakkoperintärekisterin tarkoituksena on osoittaa, että elinkeinonharjoittaja on verotuksen piirissä ja että hän ei ole palkansaaja, jonka suoritteista koituu työnantajavelvoitteita. Ellei merkintää ennakkoperintärekisterissä ole, voi työn suorituttaja joutua myöhemmin vastuuseen myös työantajavelvoitteiden suorittamatta jättämisestä.


title: Ennakkoperintärekisteri

text: Rekisteri otettiin käyttöön ennakonperintälain (1215/94) muuttuessa 1.3.1995.


title: Ennakkoperintärekisteri

text: YTJ-tietopalvelusta voi katsoa, onko yritys rekisteröity kaupparekisteriin tai ennakkoperintärekisteriin.


title: Piers Anthony

text: Piers Anthony Dillingham Jacob (s. 6. elokuuta 1934) on yhdysvaltalainen tieteis- ja fantasiakirjailija. Hän syntyi Oxfordissa, Englannissa, mutta muutti jo nelivuotiaana perheineen Yhdysvaltoihin, jonka kansalainen hän on ollut suurimman osan eliniästään. Hän asuu vaimonsa Carol Marblen kanssa Floridassa. Heillä on kaksi tytärtä.


title: Piers Anthony

text: Ennen täysipäiväisen kirjailijanuransa aloittamista Anthony palveli armeijassa ja toimi lehtimiehenä ja opettajana. Hänen tunnetuimpiin teoksiinsa kuuluu hänen esikoisromaaninsa "Auringon lapsi" vuodelta 1967. Anthony on ollut ehdolla parhaan romaanin Hugo-palkinnon saajaksi kahdesti, vuosina 1968 ja 1970. Hänen teoksiaan on käännetty lukuisille kielille.


title: Émile Verhaeren

text: Émile Verhaeren (21. toukokuuta 1855 Sint-Amands Belgia – 27. marraskuuta 1916 Rouen Ranska) oli belgialainen runoilija, joka kirjoitti ranskaksi ja kuului symbolismin merkittävimpiin perustajiin.


title: Émile Verhaeren

text: Hän syntyi ranskankieliseen flaamilaiseen keskiluokkaiseen perheeseen. Silti hän puhui myös paikallista murretta – hollantia ei siihen aikaan opetettu koulussa. Seitsemänvuotiaana hänet lähetettiin jesuiittojen ylläpitämään sisäoppilaitokseen Ghentiin, jossa hän ranskalaistui täysin. Hän opiskeli oikeustiedettä Leuvenin yliopistossa. Siellä hän loi ensimmäiset kirjalliset yrityksensä opiskelijalehteen. Niinä vuosina hän tutustui samanhenkisiin opiskelijoihin. Heistä tuli myöhemmin hänen työtovereitaan vallankumouksellisessa taidelehdessä La Jeune Belgique.


title: Émile Verhaeren

text: Valmistuttuaan yliopistosta hän meni harjoittelijaksi (1881–1884) maineikkaalle rikosjuristille Edmond Picardille, joka oli keskeisessä asemassa Brysselin taidemaailmassa. Verhaerenilla oli tuona taiteen uudistumisen aikana paljon yhteyksiä nuoriin radikaaleihin kirjailijoihin ja taiteilijoihin. Hän ajoi vain kahta juttua oikeudessa ennen kuin päätti omistautua runoudelle ja kirjallisuudelle.


title: Émile Verhaeren

text: Hänestä tuli nopeasti vuosisadan vaihteen taiteen uudistumisen äänitorvi. Taiteilijaryhmä ”Les XX:n” teoksiin ihastuttuaan hän kirjoitti La Jeune Belgiqueen and L'Art Moderneen useita artikkeleita esittäen loistavia arvioita Brysselin taidemaailman taiteellis-kirjallisista teoksista. Hänen artikkeleidensa ansiosta monet lupaavat nuoret kyvyt, kuten James Ensor, nousivat julkisen huomion kohteiksi.


title: Émile Verhaeren

text: Näiden artikkeleiden ansiosta hänestä tuli uusimpressionistisen belgialaisen taidemaalarin Théo van Rysselberghen elinikäinen ystävä, ja tuloksena siitä oli runsaasti kirjeitä. Yhdessä näistä kirjeistä Maria van Rysselberghe kuvaili häntä ”ainutlaatuiseksi persoonaksi, pyörremyrskyksi, jolla on lannistumaton luonne, joka ei piittaa porvarillisista säännöistä ja joka mutkattomalla suoruudellaan ärsytti tai ihastutti kaikkia”.


title: Émile Verhaeren

text: Hän oli aikakauden tuotteliaimpia runoilijoita. Hänen ensimmäinen kokoelmansa "Les Flamandes" ilmestyi 1883. Innostuneena Jacob Jordaensin, David Teniersin ja Jan Steenin maalauksista Verhaeren kuvaili suorasukaisella ja usein ärsyttävällä naturalistisella tavallaan kotimaataan ja flaamilaisia ihmisiä. Avantgarde-piireissä kokoelma sai heti valtavan menestyksen mutta herätti ristiriitaisia tunteita roomalaiskatolisissa piireissä. Seuraava teos "Les Moines" (1886) ei menestynyt hänen toivomallaan tavalla. Se ja sairaudet veivät hänet syvään kriisiin. Tänä aikana hän julkaisi teokset "Les Soirs" (1888), "Les Débâcles" (1888) ja "Les Flambeaux noirs" (1891).


title: Émile Verhaeren

text: Hän avioitui 24. elokuuta 1891 lahjakkaan liègeläisen taiteilijan Marthe Massinin kanssa. Tuore onni sai ilmaisunsa kolmessa runoteoksessa: "Les Heures Claires" (1896), "Les Heures d’Après-midi" (1905) ja "Les Heures du Soir" (1911).


title: Émile Verhaeren

text: Hän kirjoitti ensimmäisen näytelmänsä "Les Aubes" vuonna 1898. Siinä hän nousi taistoon yhteiskunnallista epäoikeudenmukaisuutta ja maalaiselämän rappiota vastaan.


title: Émile Verhaeren

text: Vuonna 1898 hän muutti Saint-Cloudiin lähelle Pariisia. Vuosisadan vaihteessa hänestä tuli maailmankuulu. Hänen teoksiaan käännettiin yli kahdellekymmenelle kielelle. Hän matkusteli ja luennoi ympäri Eurooppaa. Ensimmäisen maailmansodan puhkeaminen vaikutti hyvin raskaasti runoilijan pasifistisiin tunteisiin.


title: Émile Verhaeren

text: Kun Émile Verhaeren kuoli 27. marraskuuta 1916 Rouenin asemalla jäätyään junan alle, juuri Théo van Rysselberghe ja hänen ystävänsä, kuuluisa ranskalainen kirjailija, myöhemmin Nobel-palkittu André Gide joutuivat ilmoittamaan Marthe Verhaerenille tämän puolison järkyttävästä kuolemasta.


title: Émile Verhaeren

text: Hänen tuotantonsa osoittaa hänet Belgian kirjallisuuden merkittävimmäksi hahmoksi. Oli vähällä, että hän olisi saanut Nobel-palkinnon 1911, mutta se myönnettiin hänen ystävälleen Maurice Maeterlinckille.


title: Émile Verhaeren

text: Belgian kirjallisuuden jättiläisen kotikaupunki St. Amands on omistanut museon hänelle. Siellä on esillä alkuperäiskäsikirjoituksia ja kirjeitä ja myös hänen taiteilijaystäviensä Théo van Rysselberghein, Leon Spilliaertin, Constantin Meunierin, Paul Signacin ja Ossip Zadkinen teoksia.


title: Émile Verhaeren

text: Kasperi Tantun suomentamia Verhaerenin runoja on ilmestynyt 1900-luvun alkupuolen työväenlehdissä.Kasperi Tantun suomennosten lisäksi on suomennettu ainakin seuraavat runot


title: Tempelhof-Schöneberg

text: Tempelhof-Schöneberg on yksi Berliinin 12 hallintoalueesta (), joilla on oma, paikallisvaaleissa valittu hallintonsa ja rajoitettu itsemääräämisoikeus.


title: Tempelhof-Schöneberg

text: Se muodostettiin vuonna 2001 liittämällä yhteen silloiset hallintoalueet Tempelhof ja Schöneberg.


title: Tempelhof-Schöneberg

text: Vuoden 2016 kesäkuun lopussa Tempelhof-Schönebergin asukasluku oli 345 024. Sen pinta-ala on 53,1 neliökilometriä ja asukastiheys 6 499 as./km².


title: Tempelhof-Schöneberg

text: Alueen hallinto on sijoitettu Schönebergin raatihuoneeseen. Alueella sijaitsee myös Tempelhofin lentoasema.


title: Lehtikuusentatti

text: Lehtikuusentatti ("Suillus grevillei") on löysähkömaltoinen voitattia muistuttava hyvä ruokasieni.


title: Lehtikuusentatti

text: Lehtikuusentatin lakin alapinta koostuu pilleistä, kuten kaikilla tateilla. Sen halkaisijaltaan alle 15-senttinen lakki on tatiksi keskikokoinen. Väriltään helposti irtoava ja liman peittämä lakki on kullankeltainen tai tumman suklaan punainen. Pillit ovat kirkkaan keltaisia, mutta ne tummuvat paineltaessa. Ruskeapilkkuisessa jalassa on suojusjätteenä rengas, joka katoaa vanhemmiten. Malto on pehmeää ja vetistä ja väriltään vaalean keltaista. Maku on mieto, hieman hapan.


title: Lehtikuusentatti

text: Lehtikuusentatti muistuttaa voitattia, mutta lehtikuusentatin jalka on pitempi, jopa yli 10 cm pitkä. Muita samankaltaisia sieniä, joihin lehtikuusentatin voi sekoittaa ovat turjantatti ("Suillus clintonianus"), harmotatti ("Suillus aeruginascens") ja jyvästatti ("Suillus granulatus").


title: Lehtikuusentatti

text: Suomessa lehtikuusentatti muodostaa itiöemiä elo-syyskuussa ja on paikoin satoisa, vaikkakaan ei yleinen. Tattia kasvaa vain lehtikuusten mykoritsasienenä, joiden läheisyydestä sen tapaa lähes jokaisen lehtikuusiyksilön juurelta. Myös muiden ulkomaista alkuperää olevien havupuiden juurisienenä sitä on tavattu.


title: Lehtikuusentatti

text: Lehtikuusentatti on hyvänmakuinen monin tavoin laitettuna ja myrkytön. Limainen kelmu tulee poistaa ennen valmistusta. Sieni ei sovellu kuivattavaksi.


title: Treptow-Köpenick

text: Treptow-Köpenick (lausunta [tʰrepʰtʰo: kʰö:pʰenikʰ] (ei tʰrepʰtʰov -)) on yksi Berliinin 12 hallintoalueesta (), joilla on oma, paikallisvaaleissa valittu hallintonsa ja rajoitettu itsemääräämisoikeus. Se muodostettiin vuonna 2001 liittämällä yhteen silloiset hallintoalueet Treptow ja Köpenick. Treptow-Köpenickin asukasluku on 257 782 (31. joulukuuta 2017). Alue on 168 neliökilometrin pinta-alallaan Berliinin hallintoalueista laajin, mutta toisaalta sen asukastiheys (1 531 as./km²) on kaikista alhaisin.


title: Armen Alchian

text: Armen Albert Alchian (12. huhtikuuta 1914 – 19. helmikuuta 2013) oli yhdysvaltalainen taloustieteilijä.


title: Armen Alchian

text: Fresnossa, Kaliforniassa syntyneellä Alchianilla oli armenialaisia sukujuuria. Hän opiskeli kahden vuoden ajan Kalifornian valtionyliopistossa ennen siirtymistään Stanfordiin vuonna 1934. Hänestä tuli täysi professori Kalifornian yliopistossa Los Angelesissa (UCLA) vuonna 1958.


title: Armen Alchian

text: Yksi Alchianin opiskelijoista oli vuoden 1990 Nobel-palkittu William Forsyth Sharpe.


title: Armen Alchian

text: Alchian tunnettiin innokkaana golfinpelaajana. Hän oli myös ensimmäisiä UCLA:n taloustieteen osaston jäseniä, jotka ottivat omissa toimistoissaan käyttöönsä tietokoneen. Hän omaksui sähköpostin käytön jo sen varhaisessa vaiheessa.


title: Steglitz-Zehlendorf

text: Steglitz-Zehlendorf on yksi Berliinin 12 hallintoalueesta (), joilla on oma, paikallisvaaleissa valittu hallintonsa ja rajoitettu itsemääräämisoikeus. Se luotiin vuonna 2001 liittämällä yhteen silloiset hallintoalueet Steglitz ja Zehlendorf. Alueen asukasluku vuoden 2017 joulukuun lopussa oli 302 535. Sen pinta-ala on 103 neliökilometriä ja asukastiheys 2 952 as./km².


title: Lähitaistelu

text: Lähitaistelu on taistelun vaihe, jolloin osapuolet joko taistelevat käsikranaatin heittokantaman sisäpuolella tai käyvät käsikähmää. Lähitaistelu on usein hyökkäyksen vaihe. Myös kamppailulajien harrastajat käyttävät termiä kuvaamaan lajiaan.


title: Lähitaistelu

text: Lähitaistelu oli pitkään ratkaiseva taistelun muoto. Sen merkitys väheni vasta kiväärin ja tykistön kehityksen myötä.


title: Lähitaistelu

text: Lähitaistelussa ja siihen siirryttäessä on käytetty erilaisia aseita ja taktiikoita jo vuosituhansien ajan. Esimerkiksi antiikin Rooman legioonalaisten taktiikassa oli maniples-sotilasmuodostelmista rakennettu neljä riviä.


title: Lähitaistelu

text: Ennen kosketusta lähenevien vihollisjoukkojen kanssa armeijojen välimaastossa toimivat heittokeihäskimppua kantavat velites-sotilaat. Velitesit olivat yleensä nuoria ja kokemattomia, köyhiä ja kevyesti varustettuja. He heittivät keihäänsä kohti vihollista ja pakenivat etummaisena taistelurivinä toimineiden raskaammin varustautuneiden hastatien muodostamien ryhmien välisistä raoista. Päästyään hastatien taakse velitesit liikkuivat linjan reunoille puolustamaan sivustoja ja hastatit puolestaan sulkivat raot ja muodostivat kiinteän linjan.


title: Lähitaistelu

text: Hastatit olivat myös melko kokemattomia, mutta hiukan raskaammin varustettuja. Heillä oli lyömäaseena joko lyhyehkö hasta-keihäs tai myöhempinä tasavallan aikoina "Gladius", lyhyt pistomiekka. Myös hastateilla oli raskaat pilum-keihäänsä, jotka he heittivät yhtenä ryöppynä vihollista kohti juuri ennen kosketusta, kuitenkin tarpeeksi ajoissa, että he ehtivät muodostaa suurista "scuta"-kilvistään muurin ryntääviä joukkoja vastaan. Raskaat pilumit kaatoivat vihollisen etummaisia sotilaita hidastaen törmäysvoimaa, mikäli vihollinen eteni hurjaa vauhtia. Näin hastatit saattoivat säilyttää oman linjansa paremmin. Mikäli hastatit jäivät selvästi alakynteen taistelun edetessä, he pakenivat vuorostaan kokeneempien principesien muodostaman linjan taakse.


title: Lähitaistelu

text: Principesit olivat pitkälti samoin varustettuja kuin hastatit, paitsi principesit pukeutuivat yleensä rengashaarniskaan tai laatoista rakennettuun rintapanssariin. He olivat lisäksi kokeneempia. Etenevä vihollinen sai vastaansa pilumryöpyn myös principeiltä, jotka hastatien lailla suojautuivat scuta-kilpimuurin taakse. Mikäli principesit jäivät alakynteen saattoivat he vuorostaan paeta triariiden taakse.


title: Lähitaistelu

text: Triariit muodostivat kolmannen taistelevan rivistön. He olivat vanhimpia ja kokeneimpia veteraaneja ja he kantoivat laatoista rakennettua rintapanssaria sekä pronssista kypärää. Keihäin aseistettuina triariit suojelivat muita joukkoja, jolloin armeija pääsi vetäytymään taistelusta hyvässä järjestyksessä.


title: Marzahn-Hellersdorf

text: Marzahn-Hellersdorf on yksi Berliinin 12 hallintoalueesta (), joilla on oma, paikallisvaaleissa valittu hallintonsa ja rajoitettu itsemääräämisoikeus. Se luotiin vuonna 2001 liittämällä yhteen silloiset hallintoalueet Marzahn ja Hellersdorf. Hallintoalueen asukasluku vuoden 2017 joulukuun lopussa oli 261 954. Sen pinta-ala on 61,8 neliökilometriä ja asukastiheys 4 239 as./km².


title: Maillot blanc

text: Maillot blanc eli valkoinen paita annetaan Ranskan ympäriajon parhaalle nuorelle ajajalle. Ajajan tulee olla alle 25-vuotias 1. tammikuuta kyseisenä vuonna. Valkoisen paidan haltija määräytyy siis samoin kuin Maillot jaunen eli keltaisen paidan osalta, mutta listasta poistetaan kaikki yli 25-vuotiaat.


title: Maillot blanc

text: Valkoinen paita – Maillot blanc Velofilo-blogissa. 27.2.2016.


title: Lichtenberg (hallintoalue)

text: Lichtenberg on yksi Berliinin 12 hallintoalueesta (), joilla on oma, paikallisvaaleissa valittu hallintonsa ja rajoitettu itsemääräämisoikeus. Se luotiin vuonna 2001 liittämällä yhteen silloiset hallintoalueet Lichtenberg ja Hohenschönhausen. Hallintoalueen asukasluku vuoden 2017 joulukuun lopussa oli 280 721. Sen pinta-ala on 52,3 neliökilometriä ja asukastiheys 5 369 as./km².


title: Lichtenberg (hallintoalue)

text: Lichtenbergin hallintoalue on saanut nimensä alueella sijaitsevan Lichtenbergin kaupunginosan ("Ortsteil") mukaan. Paikallisten keskuudessa "Lichtenberg" viittaakin yleensä tähän kaupunginosaan, ei hallintoalueeseen.


title: Reinickendorf (hallintoalue)

text: Reinickendorf on yksi Berliinin 12 hallintoalueesta (), joilla on oma, paikallisvaaleissa valittu hallintonsa ja rajoitettu itsemääräämisoikeus. Järjestyksessään se on Berliinin 12. hallintoalue ja sijaitsee kaupungin luoteisella laidalla. Vuoden 2017 joulukuun lopussa hallintoalueen asukasluku oli 260 253. Pinta-alaltaan se on 89,5 neliökilometrin suuruinen ja asukastiheys on 2 909 as./km².


title: Reinickendorf (hallintoalue)

text: Berliiniläisten keskuudessa "Reinickendorf" viittaa yleensä Reinickendorfin kaupunginosaan, ei samannimiseen hallintoalueeseen.


title: Eva Henning

text: Eva Henning (10. toukokuuta 1920 Newark, New York, Yhdysvallat – 18. huhtikuuta 2016 Oslo, Norja) oli ruotsalainen näyttelijä.


title: Eva Henning

text: Henning opiskeli vuosina 1938–1940 Tukholman Kuninkaallisessa draamateatterissa. Hän oli vuosina 1946–1953 naimisissa ohjaaja Hasse Ekmanin kanssa, mutta erosi ja meni uusiin naimisiin Toralv Maurstadin kanssa.


title: Eva Henning

text: Henningin norjalainen isä ja ruotsalainen äiti erosivat tyttärensä ollessa kuusivuotias.


title: Eva Henning

text: Muutamia elokuvia, joissa Henningillä oli rooleja, ovat "Juhlapäivälliset" (1948), "Jano" (1949), "Vankila" (1949), "Niin päättyi yö" (1950) ja "Ture Sventon – yksityisetsivä" (1972). Näyttelijätär tunnettiin myös teatterista.


title: Karjaan lukio

text: Karjaan lukio on Raaseporin kaupungin ainoa suomenkielinen lukio. Koulu sijaitsee lähellä Karjaan rautatieasemaa. Koulun nykyinen rehtori on Asta Holmström. Karjaan lukiossa on noin 150 opiskelijaa. Karjaan lukiossa voi suorittaa mm. urheiluakatemian.


title: Danny Phantom

text: Danny Phantom on Butch Hartmanin luoma piirrossarja Nickelodeon-kanavalle, minkä pääosassa on kummituspoika Danny Phantom. Sarjasta tuotettiin 53 jaksoa, jotka esitettiin alun perin Yhdysvalloissa vuosien 2004–2007 aikana.


title: Danny Phantom

text:
Daniel "Danny" Fenton on 14-vuotias poika. Hänen perheeseensä kuuluvat myös isä Jack Fenton,
äiti Madeline "Maddie" Fenton ja Dannyn sisko Jasmine "Jazz" Fenton.
Eräänä päivänä kovan uurastuksen jälkeen hänen vanhempansa saivat rakennettua Haamuportaalin (the ghost portal)
Kun isä Jack liitti johdot yhteen, mitään ei tapahtunut. Vanhemmat lähtivät huoneesta pettyneistä, kovan odotuksen jälkeisen pettymyksen musertamina. Sam suostutteli Dannyä tutkimaan konetta sisältä päin, ja lopulta Danny suostui, pukien päälleen labra-asun, jonka rinnassa komeili Jackin naama. Hetken harkinnan jälkeen Sam irrotti tarran vaatteen rintamuksesta, todeten, ettei Danny voisi kuljeskella isänsä naama rinnassaan.
Päästyään koneen sisälle Danny nojasi toisella kädellään koneen seinään, painaen vahingossa sisäpuolelle sijoitettua "päälle"-nappia. Haamuportaali käynnistyi, antaen Dannylle voimakkaan sähköiskun, jonka seurauksena oli haamun solujen ja molekyylien sulautuminen Dannyn soluihin ja molekyyleihin, antaen täten Dannylle haamuvoimat .


title: Danny Phantom

text:
Dannylla on monia voimia. Tässä muutama:
Danielle "Dani" Phantom,


title: Danny Phantom

text:
IHMISET (tai ainakin osa heistä :)):
Samantha "Sam" Manson,
Tucker "Tuck" Foley,
Jasmine "Jazz" Fenton,
Jack ja Marge Fenton,
Dash Baxter,
Star,
Mr. Lancer,
Paulina,
Valerie Grey


title: Danny Phantom

text:
AAVEET /Tai ainakin osa heistä :)):
Clockwork,
Dorathea "Dora" Mattingly,
Frostbite,
Ghost Dog/Cujo,
Pandora,
Wulf


title: Danny Phantom

text: Lista Danny Phantomin vihollisista.Danielle Phantom on Danny "serkku", eli oikeastaan viallinen klooni. Dani ja Danny tapasivat, kun Danny oli tullut koulusta kotiin ja meni omaan huoneeseensa. Dani makoili Dannyn sängyllä, lukien sarjakuvia. Dani kertoi Dannylle olevansa tuon serkku, ja karanneensa kotoaan, ja jäisi Dannyn luokse asumaan. Danny oli juuri viemässä Daniä vanhempiensa puheille, kun Vlad Plasmiuksen palkkaama, toinen viallinen klooni Dannystä, hyökkäsi. Dani hankki Dannyn luottamuksen auttamalla Dannyä voittamaan kolme viallista klooni, ja kun itse Vlad hyökkäsi, Dani auttamisen sijaan ampui ectoplasma-pallolla Dannyä selkään. Dannyltä lähti taju, ja Vlad vei hänet omaan labraansa. Vlad oli suostutellut Danin yhteistyöhön kanssaan uskottelemalla, että hankkisi Dannyltä DNA:ta, ja sitten vakauttaisi Danin. Danny kuitenkin tiesi Vladin valehtelevan, ja ilmoitti siitä Danille. Dani ei meinannut uskoa, mutta pienoisten sattumuksien kautta Dani itsekin tajusi totuuden, vapauttaen Dannyn ja auttaen tuota voittamaan Vladin, kadoten sitten kuin tuhka tuuleen.


title: Eileen Herlie

text: Eileen Herlie, oikeasti Herlihy (8. maaliskuuta 1918 – 8. lokakuuta 2008) oli skotlantilainen näyttelijä.


title: Eileen Herlie

text: Herlie syntyi Glasgow'ssa katoliselle isälle ja protestanttiselle äidille. Hän tuli tunnetuksi näyttämöltä; varsinkin arvostettu oli rooli Hamletin äitinä Gertrudina. Hän esitti saman osan myös Laurence Olivierin elokuvassa "Hamlet" vuonna 1948.


title: Eileen Herlie

text: Herlien uran painopiste pysyi teatterissa, ja hän esiintyi mm. Thornton Wilderin näytelmässä "The Matchmaker" (1955) sekä Bob Merrillin musikaalissa "Take Me Along" (1959). Hän sai vuonna 1976 televisioroolin sarjassa "All My Children", ja hänet nähtiin vuonna 2000 sarjassa "One Life to Live".


title: Eileen Herlie

text: Herlie oli vuonna 1960 ehdolla Tony- ja neljänä peräkkäisenä vuotena 1983–1986 Emmy-palkinnon saajaksi. Hänellä oli sisarukset Geraldine (s. 1924, k. 1982) ja Catherine (s. 1926, k. 2000).


title: Tapiolan kaavoitus

text: Tapiolan kaavoitus on toteutettu alueittain useassa vaiheessa, jotka ovat suunnitteluperiaatteiltaan erilaisia. Alueen perustamisvaiheessa 1950-luvulla kaavoituksen toteuttajana oli poikkeuksellisesti Asuntosäätiö itsenäisesti, ilman silloisen Espoon maalaiskunnan myötävaikutusta. Espoon maalaiskunnan aluetta Tapiola oli vuoteen 1963, vuosina 1963–1971 alue kuului Espoon kauppalaan, ja sen jälkeen Tapiolaa on kaavoittanut Espoon kaupunki normaaliin tapaan.


title: Tapiolan kaavoitus

text: Tapiolan kaupunginosaan kuuluu 1950-luvun loppupuolella rakennettu alueen ensimmäinen rakennusvaihe, "puutarhakaupunki" (ns. "Läntinen" ja "Itäinen lähiö" sekä Tapiolan keskusta). Lisäksi Tapiolan kaupunginosaa ovat Merituulentien eteläpuolinen alue Otsonlahdesta Suvituulentielle, ja Tapiolan urheilupuiston alue lännessä. "Pohjoinen lähiö" on osa Pohjois-Tapiolan kaupunginosaa. Kaavoituksessa käytettävä termi "Suur-Tapiola" puolestaan on suuralue, joka käsittää myös Otaniemen, Haukilahti-Westendin, Mankkaan ja Laajalahden kaupunginosat.


title: Tapiolan kaavoitus

text: Koko Tapiolan alue on asemakaavoitettu. Pitkällisen valmistelun jälkeen alueelle saatiin lisäksi voimaan vuonna 2008 yleiskaava, Espoon eteläinen yleiskaava. Yleiskaava on pitkän ajanjakson asemakaavaa laajempi maankäyttösuunnitelma, joka ohjaa alueen asemakaavoitusta. Kaavoittamattomilla alueilla asemakaava suunnitellaan yleiskaavaa noudattaen, ja toisaalta vanhoilla asemakaava-alueilla kuten Tapiolassa voidaan toteuttaa asemakaavamuutoksia tilanteen saamiseksi yleiskaavan mukaiseksi.


title: Tapiolan kaavoitus

text: Tapiolan ydinalue, pääasiassa jo 1950-luvulla rakennettu "Tapiolan puutarhakaupunki" perustuu lähinnä kansainvälisessä kaupunkisuunnittelussa 1930-luvulta asti kehitettyihin malleihin, joissa pieniä keskitettyjä kaupunkiyhdyskuntia perustettiin suurkaupunkien laitamille rakentamattomille alueille. Suomeen ajatukset saapuivat muun muassa Ruotsin kautta, jossa vuoden 1947 uusi rakennuslaki edisti asuntojen aluerakentamista. Alkuperäisen Hagalundin asemakaavan suunnittelija oli Otto-Iivari Meurman. Ennen toteutusta Meurmannin kaavaa muokkasivat perusteellisesti Asuntosäätiön palkkaamat suunnittelijat: pientalovaltainen kaava muutettiin kerrostaloja lisäämällä tehokaammaksi.


title: Tapiolan kaavoitus

text: Varsinainen Tapiolan puutarhakaupunki käsitti 1960-luvulla alueen, jota rajaavat nykyiset Kalevalantie, Hagalundintie, Merituulenkatu ja lännessä urheilualueiden niityt, sekä "Itärannan" , joka on Otsonlahden ja Karhusaarentien väliin jäävä alue. "Pohjoinen lähiö", nykyisen Pohjois-Tapiolan kaupunginosan ydinalue, kaavoitettiin hieman puutarhakaupunki-idean vastaisesti osin ruutukaavan muotoon, jolloin alueen muutamasta pääkadusta tuli suoria. Puutarhakaupungin eteläpuolinen alue kaavoitettiin ja rakennettiin puolestaan ajalle tavanomaisena suurimittakaavaisena grynderikohteena, ja suurin rakentaja oli rakennusliike Haka.


title: Tapiolan kaavoitus

text: Maisema ja vihersuunnittelu ovat oleellinen osa Tapiolaa. Tapiolan suunnittelun ja rakentamisen lähtökohtana on ihminen ja hänen kokonaisvaltainen hyvinvointinsa. Tapiolan 1950-luvulla rakennettu puutarhakaupunki on yksi Suomen kansallismaisemista.


title: Tapiolan kaavoitus

text: Espoon eteläisten alueiden yleiskaava hyväksyttiin huhtikuussa 2008. Espoon kaupunki on antanut tavoiteohjelmassan kaavalle suuren painoarvon. Kaupunginvaltuuston päätösten mukaan yleiskaavassa varaudutaan 300 000 asukkaaseen vuonna 2030. Työpaikkaomavaraisuus on 100 %, mikä tarkoittaa yhtä monta työpaikkaa kuin asukastakin. Erityisesti kehitettävänä alueena painottuvat Kaakkois-Espoo - johon kuuluu myös Tapiola ja Kauklahteen jatkettavan Länsiväylän varsi. Tällä kehittämisvyöhykkeellä nostetaan sekä asunto- että työpaikka-alueiden tehokkuutta. Uudisrakentamisella luodaan edellytykset elinvoimaisten kaupunkikeskusten synnylle, ja tuetaan joukkoliikenteen järjestämistä. Yleiskaavan toteuttaminen aloitetaan kehittämisvyöhykkeeltä.


title: Tapiolan kaavoitus

text: Alueet on yleiskaavassa jaettu kolmeen tyyppiin: "nykyisellään säilyvät", "kehitettävät" ja "uudet/olennaisesti muuttuvat" alueet. Tapiolan keskusta, itäinen ja pohjoinen lähiö on merkitty "säilytettäväksi alueeksi". Tällöin alueen asemakaavaa muutettaessa turvataan nykyisen rakennuskannan säilyminen ja alueen kaupunkikuvaan soveltuva kehittäminen.


title: Tapiolan kaavoitus

text: Yleiskaavaan on määritetty myös muun muassa keskeiset kulttuuriympäristöt. Kulttuuriympäristöllä tarkoitetaan ihmisen ja luonnon vuorovaikutuksen avulla syntynyttä ympäristöä, johon kuuluvat yhtä lailla maisema ja rakennettu ympäristö. Tapiola on merkitty "kaupunkikuvallisesti arvokkaaksi alueeksi", kaupunkimaisemaksi, jonka ominaispiirteitä, kaupunkikuvallista sekä rakennus- ja kulttuurihistoriallista arvoa on alueena vaalittava. Merkintä ei kohdistu yksittäisiin rakennuksiin.


title: Carlo Grünn

text: Carlo Grünn (s. 30. huhtikuuta 1981 Espoo) on suomalainen jääkiekkoilija, pelipaikaltaan laitahyökkääjä.


title: Carlo Grünn

text: Grünn on HIFK:n kasvatti ja pelasi joukkueessa 1998–2004, joskin kävi kaudella 2000–2001 pelaamassa Hyvinkään Ahmoissa yhden ottelun. Grünn pelasi ensimmäisen SM-liigaottelunsa kaudella .


title: Carlo Grünn

text: Kaudeksi Grünn siirtyi Lahden Pelicansiin, josta hän kuitenkin nopeasti siirtyi JYPiin, jossa pelasi neljä kautta tehoilla 23+28=51. Kesken kauden Grünn siirtyi Espoo Bluesiin ja sieltä kesken kauden Hämeenlinnan Pallokerhoon. Kauden 2009–2010 Grünn aloitti Kiekko-Vantaassa, mutta siirtyi kesken kauden SM-liigaan SaiPaan siirtorajan kynnyksellä. SM-liigan kevätkaudella hän oli SaiPan paidassa "pieni ja pippurinen" pelaaja. Hän jopa tulitti hattutempun 20. päivä helmikuuta kasvattajaseuraansa HIFKiä vastaan johdattaen samalla SaiPan upeaan 5-2 voittoon. Kokonaisuudessaan kevätkaudella Grünn tykitti 17 ottelussa tehot 6+6=12. Rangaistusboksissa hän istui yhteensä 8 min. Myöhemmin loppukaudesta hän sai ansaitusti jatkosopimuksen seuraavalle kaudelle.


title: Carlo Grünn

text: Grünn pelasi SaiPassa puolitoista kautta ja teki kesällä 2011 yksivuotisen sopimuksen 2. Bundesliigassa pelaavan ETC Crimmitschaun kanssa.


title: Psykometriikka

text: Psykometriikka on psykologiaan kuuluva tieteenala, joka soveltaa matematiikkaa ja tilastotiedettä psykologisten ominaisuuksien, kuten tietojen, kykyjen, asenteiden ja luonteenpiirteiden mittaamiseen. Psykometriikka pyrkii myös kehittämään vakioituja mittauskeinoja erilaisten kyselyiden ja kokeiden muodossa.


title: Psykometriikka

text: Psykometriikan pohjan loi 1880-luvulla Francis Galton, joka vertasi Lontoossa tuhansia tavallisia näyttelyvieraita brittiläisiin tieteenharjoittajiin. Samalla Galton tuli keksineeksi korrelaation laskemisen muuttujien välisten vastaavuussuhteiden selvittämiseksi ja loi näin perustan psykologian ja eksaktien tieteiden vuorovaikutukselle.


title: Jean Marcel Honoré

text: Jean Marcel Honoré (13. elokuuta 1920 – 28. helmikuuta 2013) oli ranskalainen katolinen kirkonmies.


title: Jean Marcel Honoré

text: Honoré syntyi Saint-Brice-en-Coglèsissa ja oli kardinaali vuodesta 2001. Hän ei kuitenkaan voinut osallistua uuden paavin valintaan vuonna 2005, sillä kardinaalit menettävät äänestämisoikeutensa heti täytettyään 80 vuotta; Honorélla tämä raja oli ylittynyt elokuussa 2000.


title: Jean Marcel Honoré

text: Honoré opiskeli seminaarissa Rennesissä ja sai pappisvihkimyksensä 29. kesäkuuta 1943. Hän toimi Évreuxin piispana vuosina 1972–1981 ja Toursin arkkipiispana vuosina 1981–1997.


title: Neu-Ulm

text: Neu-Ulm on kaupunki Baijerin osavaltiossa, Saksassa. Se kuuluu Schwabenin hallintopiiriin ja toimii Neu-Ulmin piirikunnan keskuskaupunkina. Kaupunki sijaitsee Baijerin länsirajalla Tonavan varrella, vastapäätä Ulmin kaupunkia.


title: Neu-Ulm

text: Neu-Ulmin historia alkaa vuodesta 1810, jolloin Ulmin kaupungin hallinta siirtyi Baijerin kuningaskunnalta Württembergin kuningaskunnalle. Tonavasta tuli kuningaskuntien välinen raja niin, että sen oikeanpuolinen alue päätyi Baijerin hallintaan. Vasemmalle puolelle jäi Ulm, kun taas oikealle puolelle syntyi Neu-Ulm.


title: Neu-Ulm

text: Tuohon aikaan Neu-Ulm oli äärimmäisen pieni asutus. Se tunnettiin nimellä "Ulm am rechten Donauufer". Nimi "Neu-Ulm" mainittiin ensimmäisen kerran kirjallisesti vuonna 1814. Neu-Ulm alkoi kasvaa 1840-luvulla, kun alueelle rakennettiin linnoitus. Uuden rautatieyhteyden valmistuttua Augsburgiin vuonna 1853 Neu-Ulmiin sijoitettiin varuskunta. Vuonna 1857 sille annettiin oma vaakuna ja vuonna 1869 kuningas Ludvig II myönsi sille kaupunginoikeudet.


title: Neu-Ulm

text: Kaupunki alkoi kukoistaa pormestari Josef Kollmannin aikakaudella 1800-luvun lopulla. Ulmin ja Neu-Ulmin yhdistävä raitiotieyhteys rakennettiin vuonna 1897 ja vuonna 1900 kaupunkiin rakennettiin vesitorni. Vuonna 1906 Neu-Ulm laajeni ensimmäistä kertaa kaupunginmuurien ulkopuolelle.


title: Neu-Ulm

text: Ensimmäisen maailmansodan jälkeen varuskunta suljettiin. Toisessa maailmansodassa liki kahdeksankymmentä prosenttia kaupungista tuhoutui liittoutuneiden pommituksissa, ja kaikki sillat Ulmiin yli Tonavan tuhottiin. Toisen maailmansodan lopusta 1990-luvulle saakka kaupungissa oli läsnä Yhdysvaltain sotilaita. Sotilaiden poistumisella oli suuri vaikutus kaupungin talouteen.


title: M/S Auto Bay

text: M/S Auto Bay () on suomalaisen Bore -varustamon omistuksessa oleva oleva ro-ro-rahtilaiva. Alus on rakennettu vuonna 1997 Kristiansundissa, Norjassa ja alun perin sen nimi oli "Heralden". Kuollutta painoa "Auto Baylla" on 6 067 tonnia ja jääluokitus on 1A Super eli alus pystyy useimmissa jääolosuhteissa liikkumaan yksin. Alus on rekisteröity Suomen lipun alle ja sen kotisatama on Helsinki. Nykyään alusta käyttää UECC -varustamo, joka kuljettaa sillä henkilöautoja Euroopasta Suomeen. Kerrallaan autoja alukseen mahtuu 1 530.


title: M/S Auto Bay

text: Auto Bayn sisaraluksia ovat M/S Auto Bank ja M/S Auto Baltic.


title: M/S Auto Bay

text: 31. tammikuuta 1997 alus luovutettiin suomalaisen Rederi Ab Engshipin omistukseen, joka rekisteröi sen Suomen lipun alle. Kotisatamaksi tuli Nauvo. Tuolloin laiva oli nimeltään "Heralden". 10. helmikuuta Transfennica aloitti liikennöinnin aluksella reitillä Kemi–Oulu–Kiel. Syyskuussa 1998 Heralden siirtyi liikennöimään linjalle Rauma–Antwerpen–Lyypekki. Tammikuussa 1999 aluksen reitti vaihtui jälleen; uusi reitti oli Kemi–Oulu–Lyypekki. Vuonna 2006 suomalaiseen Rettig Groupiin kuuluva Bore osti aluksen. Marraskuussa 2006 Heralden meni Cosco Shipyard -telakalle Nantongiin, Kiinaan. Helmikuussa 2007 laiva aikarahdattiin UECC:n liikenteeseen. Samalla alus sai myös nykyisen "Auto Bay" -nimensä.


title: The Umbrella Academy

text: The Umbrella Academy on My Chemical Romance-yhtyeen vokalistin Gerard Wayn kirjoittama ja Gabriel Bán kuvittama kuusiosainen sarjakuvalehti. Sarjakuvien värityksestä vastasi Dave Stewart ja kansikuvan on suunnitellut James Jean. Sarjakuvat julkaistaan jokaisen kuukauden kolmantena keskiviikkona.


title: The Umbrella Academy

text: The Apocalypse SuiteDallas


title: Daniel Jensen

text: Daniel Jensen (s. 25. kesäkuuta 1979 Kööpenhamina) on tanskalainen jalkapalloilija, jonka pelipaikka oli keskikentällä. Hän pelasi kotimaansa lisäksi Alankomaissa, Espanjassa, Saksassa ja Italiassa. Myös hänen isoveljensä Niclas Jensen on jalkapalloilija.